25 Negara Dengan Ekonomi Paling Berkuasa Di Dunia Menjelang 2030

Menurut laporan yang diterbitkan oleh PricewaterhouseCoopers, salah sebuah firma perkhidmatan profesional terbesar di dunia mengenai kemunculan pasaran baru yang akan mula menguasai kedudukan ekonomi tertinggi dunia menjelang 2030.

Laporan itu memberitahu bahawa dominasi ekonomi oleh negara-negara besar seperti Amerika Syarikat dan China akan dicabar dengan kemunculan pasaran seperti negara Brazil dan India. Ia juga menyenaraikan kedudukan negara-negara berdasarkan unjuran keluaran dalam negara kasar global, melalui teori kesamaan kuasa membeli (purchasing power parity - PPP).

Kesamaaan kuasa membeli (PPP) adalah teori ekonomi yang membandingkan mata wang negara-negara yang berbeza melalui pendekatan "bakul barangan" pasaran.

iluminasi.com ingin berkongsi 25 negara dengan ekonomi yang paling berkuasa menjelang 2030.

Sangat membanggakan bagi negara kita untuk berada di dalam senarai ini. Malaysia dianggarkan memperoleh RM6.34 trillion menjelang 2030. Ia merupakan peningkatan yang sangat besar, memandangkan ketika ini Malaysia memperoleh sebanyak RM3.88 trillion dan di tangga ke-26.

Antara 3 eksport terbesar Malaysia ketika ini adalah mesin dan peralatan elektrik yang bernilai RM245 billion, iaitu 30.8% daripada jumlah eksport keseluruhan, bahan api mineral termasuk minyak mentah bernilai RM111.5 billion dan mesin termasuk komputer bernilai RM92.56 billion.

Filipina merupakan satu daripada 4 negara Asia Tenggara yang berada dalam senarai ini. Perolehan ekonomi Filipina menjelang 2030 dianggarkan sebanyak RM6.80 trillion, mengatasi Malaysia sebanyak RM460 billion.

Negara yang digelar "Land Down Under" ini berada di kedudukan 2 anak tangga lebih hebat daripada kita, namun dengan nilai mata wang Australia yang aga tinggi, kita boleh dikatakan agak setanding.

Negara kanggaru yang kaya dengan sumber semulajadi merupakan pengeksport utama produk pertanian seperi gandum dan kapas; mineral seperti emas dan tenaga seperti arang dan gas asli cecair. Nilai perolehan oleh Australia pada 2030 dianggarkan sebanyak RM7 trilion.

Sebanyak RM7.29 trillion dianggarkan diperolehi jiran Malaysia yang terletak di utara semenanjung ini. Negara gajah putih yang berada di tangga ke-2 dalam senarai ini bagi negara Asia Tenggara juga terkenal dengan industri eksport automotif dan barangan elektroknik.

Thailand juga merupakan antara pengeksport terbesar produk pertanian seperti beras, udang, ubi, getah dan juga gula.

Walaupun Nigeria dikatakan bakal mengalami pergolakan politik selepas masalah kesihatan presiden negara itu, ia tidak menghalang mereka untuk menjadi salah satu negara kuasa ekonomi menjelang 2030, dengan perolehan sebanyak RM7.55 trillion.

Bagi anda yang tak tahu, Nigeria merupakan pembekal minyak mentah terbesar Afrika ke India iaitu sebanyak 400,000 tong setahun yang memberikan pulangan sebanyak RM42 billion setahun.

Ketika ini, Pakistan berada di tangga ke-24 senarai ini, dan dianggarkan berada di tangga ke-20 menjelang 2030. Ia merupakan negara dengan produk domestik kasar nominal ke-42 terbesar di dunia.

Titik pertumbuhan ekonomi Pakistan terletak di sepanjang Sungai Indus dengan kepelbagaian ekonomi di Karachi dan pusat bandar utama di Punjab. Menjelang tahun 2030, Pakistan dianggarkan memperoleh RM7.86 trillion.

Negara yang mempunyai salah satu kejaiban dunia ini berada di tangga yang agak baik, dengan anggaran perolehan bernilai RM8.62 trillion. Antara eksport utama Mesir adalah minyak asli, dan juga produk-produk bukan petroleum seperti baju siap, tekstil kapas, ubat-ubatan, produk petrokimi, buah sitrus, beras, bawang kering.

Dan eksport terbaru bagi Mesir adalah simen, keluli dan seramik.

Dianggarkan sebanyak RM9.01 trillion diperoleh oleh negara Maple Leaf ini menjelang 2030. Walaupun berada dalam senarai ini, kedudukan ini agak mengecewakan Kanada kerana ketika ini mereka berada di tangga ke-17.

Walaupun kedudukan mereka jatuh 1 anak tangga, namun nilai tersebut bertambah, yang mana sekarang adalah sebanyak RM7.34 trillion.

Seperti Kanada, Sepanyol juga turun 1 anak tangga, yang mana ketika ini berada di tangga ke-16. Dan juga seperti Kanada, nilai perolehannya bertambah kerana kemunculan pasaran yang semakin baik.

Ketika ini perolehan ekonomi Sepanyol mencecah RM7.44 trillion, dan dijangkakan akan meningkat kepada RM9.09 trillion menjelang 2030.

Walaupun ketika ini Iran merupakan negara yang mempunyai nilai mata wang paling rendah di dunia, namun ia tidak menidakkan ekonomi mereka yang berada di kalangan negara-negara besar.

Iran dianggap sebagai sebuah "kuasa besar tenaga" kerana mempunyai 10% daripada rizab minyak dan 15% rizab gas di dunia. Eksport utama Iran ketika ini adalah petroleum iaitu 80% daripada eksportnya. Sebanyak RM9.91 trillion dijangka akan diperoleh Iran menjelang 2030.

Negara keju dan pizza ini tidak terkecuali dalam senarai ini. Walaupun terkenal dengan produk makanannya, ramai yang tak tahu bahawa Itali mempunyai ekonomi ke-3 terbaik di zon Eropah.

Antara eksport yang menjana ekonomi Itali adalah barangan kejuruteraan, peralatan elektrik, kenderaan, kapal dan pesawat, pakaian dan kasut, bahan kimi dan banyak lagi. Sebanyak RM10.69 trillion dianggarkan diperoleh Itali menjelang 2030.

Tak lengkap senarai ini jika tak ada Korea Selatan. Korea Selatan dijangka berada di tangga ke-14 pada 2030, sama seperti kedudukan ketika ini, cuma perbezaan perolehan daripada RM8.54 trillion pada tahun 2017 kepada RM11.16 trillion.

Eksport utama Korea selatan adalah semikonduktor, peralatan telekomunikasi tanpa wayar (telefon pintar), kenderaan bermotor (Hyundai, Kia, SsangYong, Daewoo), komputer, keluli, kapal, petrokimia dan banyak lagi. Rakan kongsi eksport utama mereka adalah China, Amerika Syarikat, Jepun, Hong Kong dan Singapura.

Dengan mempunyai 18% daripada rizab petroleum dunia, Arab Saudi merupakan pengeksport petroleum terbesar di dunia. Ia juga memainkan peranan penting dalam Pertubuhan Negara Pengeksport Petroleum (OPEC) bagi jangka masa yang lama.

Bagi Arab Saudi, industri petroleum menyumbangkan hampir keseluruhan pendapatan kerajaan dan perolehan daripada eksport. Menjelang 2030, dianggarkan perolehan Arab Saudi mencecah RM11.59 trillion.

Turki dijangkakan naik 1 anak tangga menjelang tahun 2030, dengan perbezaan perolehan daripada RM8.76 trillion kepada RM12.61 trillion. Pada tahun 2016 sahaja, perolehan daripada pengeksportan adalah sebanyak RMRM631.5 billion.

Industri utama di Turki termasuklah tekstil, pemprosesan makanan, elektronik, pelancongan dan banyak lagi, dengan rakan kongsi eksport seperti Jerman, UK, Iraq, Italy, Perancis dan Amerika Syarikat.

Perancis pada ketika ini adalah negara dengan ekonomi eksport ke-6 terbesar di dunia, dengan perolehan sebanyak RM2.13 trillion pada tahun 2015. Antara eksport utama Perancis adalah pesawat, helikopter / kapal angkasa, ubatan yang dibungkus, kereta, bahagian kereta dan turbin gas.

Walaupun merupakan antara kuasa besar dunia, perolehan ekonomi United Kingdom berdasarkan keluaran dalam negara kasar global sistem masih tewas dengan negara-negara membangun.

Dianggarkan berada di kedudukan ke-10 menjelang 2030, United Kingdom dijangka memperoleh pulangan ekonomi sebanyak RM15.32 trillion, peningkatan sebanyak RM3.09 trillion berbanding 2017.

Peningkatan yang agak besar bagi Mexico yang berjaya menduduki kedudukan 10 terbaik. Pada tahun 2017 Mexico berada di tangga ke-11, namun dijangkakan berada di tangga ke-9 pada 2030, dengan perolehan sebanyak RM15.41 trillion.

Walaupun ada yang berpendapat bahawa eksport terbesar Mexico adalah dadah, namun ia sebenarnya adalah kenderaan dengan nilai eksport RM371 billion pada tahun 2016. Rakan kongsi eksport utama Mexico adalah jirannya, iaitu Amerika Syarikat sebanyak 80.3% daripada produk eksportnya.

Walaupun Brazil mempunyai ciri-ciri negara maju seperti ekonomi terbesar di Amerika Selatan dan Amerika Tengah, namun Brazil masih dianggap sebagai negara membangun disebabkan keluaran dalam negara kasar per kapita yang rendah, tahap kehidupan yang rendah, kadar kematian bayi yang tinggi dan banyak lagi.

Brazil juga merupakan antara negara paling pesat membangun dari segi ekonomi utama dari 2000 hingga 2012, dengan purata kadar pertumbuhan keluaran dalam negara kasar melebihi 5%. Dijangkakan perolehan ekonomi Brazil menjelang 2030 adalah sebanyak RM18.69 trillion.

Jika perolehan ekonomi negara-negara lain meningkat dengan mendadak menjelang 2030, namun ia tidak berlaku kepada Jerman. Masih mengekalkan kedudukan 10 terbaik, ekonomi Jerman dijangkakan akan berganjak sedikit sahaja berbanding tahun 2017, iaitu daripada RM19.10 trillion kepada RM19.82 trillion.

Pada tahun 2017 Rusia berada di tangga ke-6, dan begitu juga dijangkakan pada tahun 2030. Namun pendapatan ekonomi Rusia meningkat sekitar 20% daripada RM16.58 trillion kepada RM19.94 trillion menjelang 2030. Eksport utama Rusia adalah industri tenaga iaitu minyak dan petroleum serta gas dan arang batu.

Berada di kedudukan ke-5 senarai ini, dan juga pertama di Asia Tenggara, Indonesia dijangkakan memperoleh pendapatan ekonomi sebanyak RM22.84 trillion menjelang 2030. Nilai ini hampir 4 kali ganda perolehan Malaysia pada 2030.

Negara yang juga kaya dengan sumber semulajadi ini menjadikan minyak mentah, gas semulajadi, timah, tembaga dan emas sebagai eksport utama.

Negara matahari terbit yang juga merupakan salah satu negara maju dianggarkan memperoleh pendapatan ekonomi sebanyak RM23.6 trillion menjelang 2030, iaitu ke-4 tertinggi di dunia.

Menurut Indeks Kerumitan Ekonomi (ECI), ekonomi Jepun merupakan ekonomi yang paling kompleks di dunia. Dan seperti yang umum sedia maklum, antara eksport utama Jepun adalah kenderaan yang merangkumi 22% daripada keseluruhan eksport, mesin seperti komputer (19.2%) serta mesin dan peralatan elektrik (15.2%).

Dianggarkan kedudukan India tidak berganjak, iaitu di kedudukan ke-3 pada tahun 2017 dan menjelang 2030. 3 Produk yang memberikan sumbangan terbesar kepada ekonomi India adalah ubat-ubatan yang meningkat sebanyak 188.4% sejak 2009, kenderaan (peningkatan sebanyak 245%) dan juga pakaian serta aksesori.

Dijangkakan India akan menjana pendapatan menjelang 2030 sebanyak RM82.14 trillion, iaitu 13 kali ganda dari negara kita.

Seperti yang dijangkakan Amerika syarikat berada di kedudukan 3 terbaik senarai ini. Amerika Syarikat dianggap sebagai kuasa ekonomi terbesar dunia, serta mata wang dolar Amerika merupakan mata wang yang paling banyak digunakan dalam transaksi antarabangsa.

Ekonomi di Amerika Syarikat adalah sangat pelbagai dan menjadikan produk mesin, termasuklah komputer sebagai produk eksport terbesar iaitu 13.1% daripada jumlah eksport. Menjelang 2030, perolehan Amerika Syarikat dianggarkan sebanyak RM98.83 trillion, peningkatan hampir RM20 trillion berbanding 2017.

Dan tak syak lagi berada di kedudukan pertama senarai ini, adalah negara dengan populasi tertinggi di dunia, China. Ekonomi China adalah ekonomi paling pesat membangun di atas muka bumi ini, dengan purata kadar pertumbuhan sebanyak 10% lebih daripada 30 tahun.

Apa yang membolehkan China menggungguli carta ini adalah peranannya sebagai hub global dalam industri pembuatan, ekonomi perkilangan terbesar di dunia dan juga pengeksport barangan terbesar di dunia. Sebanyak RM160 trillion dianggarkan diperoleh China menjelang 2030, peningkatan sebanyak RM62 trillion berbanding 2017.


6 Chef Paling "Power" Di Dunia

Tak ramai orang mempunyai cita-cita sebagai seorang chef. Dan jika mengambil kursus seni kulinari di universiti, pasti akan dipandang serong oleh kebanyakan orang (yang nak masak nasi goreng pun tak reti), seolah-olah ia adalah kursus yang mudah dan remeh.

Namun, hanya mereka yang berada dalam bidang ini sahaja tahu betapa rumitnya dunia masakan. Dalam susah payahnya, kerjaya sebagai seorang chef amat berbaloi dan memberikan kepuasan kepada mereka yang meminatinya.

iluminasi.com ingin berkongsi 6 chef yang paling hebat atas muka bumi.

Nota : Bintang Michelin adalah satu sistem penarafan yang digunakan oleh Michelin Guide untuk menggredkan restoran mengikut kualiti. Bintang tertinggi bagi sebuah restoran adalah 3.

Chef terkemuka dari United Kingdom ini telah mengubah cara anda melihat makanan. Beliau menggabungkan masakan klasik British, Perancis dan Itali bersama-sama, yang menghasilkan gaya masakan unik dan tersendiri.

Lebih hebat, beliau adalah chef termuda di dunia yang pernah dianugerahkan 3 bintang Michelin, ketika berusia 33 tahun. Selepas 21 tahun sebagai seorang chef, Marco bersara, dan mengembalikan bintang Michelin yang dimenanginya, dan berkata :

Beliau juga merupakan mentor kepada chef terkemuka dunia, Gordon Ramsay

Lahir pada tahun 1966 di Kensington, London, Heston Blumenthal sangat terkenal dengan masakannya yang lazat dan juga cantik. Beliau merupakan pemilik restoran Fat Duck di Bray, Berkshire, salah satu restoran di Great Britain yang dianugerahkan 3 bintang Michelin.

Beliau merupakan chef pertama yang mengambil pendekatan saintifik dalam masakan, yang berjaya membuatkan restorannya mendapat bintang-bintang tersebut. Pendekatan dan pemahaman saintifik beliau terhadap makanan juga telah menjadikan beliau seorang fellow di Royal Society of Chemistry.

Beliau sangat bijak dalam menggabungkan makanan yang mempunyai persamaan molekul, walaupun ia kelihatan sangat aneh.

Chef Wolfgang Johannes Puck adalah seorang chef selebriti dan berasal dari Austria, yang berhijrah ke Amerika Syarikat ketika berusia 24 tahun. Beliau terkenal dengan gaya masakannya yang unik dengan menggabungkan masakan Itali dan Amerika, menggunakan bahan-bahan dari California.

Beliau menerima pujian yang melambung dari semua pihak disebabkan oleh restoran pertamanya, Spago. Cawangan restoran Spago di Beverly Hills telah dianugerahkan 2 bintang Michelin pada tahun 2008 dan 2009.

Beliau juga menghasilkan pelbagai buku masakan serta muncul dalam banyak rancangan masakan popular. Pada tahun 2017, beliau diberi penghargaan dengan dikurniakan bintang di Hollywood Walk of Fame.

Siapa yang tak kenal dengan ikon Britain dan chef terkemuka, Jamie Oliver ini. Tak seperti kebanyakan chef, Jami Oliver memfokuskan gaya masakannya hanya kepada masakan British.

Apa yang membuatkan beliau terkenal dan disanjungi adalah kemahiran yang tinggi serta personalitinya yang disenangi, dan mendapat tajaan berjuta-juta ringgit. Beliau terkenal dengan rancangan masakannya dan sangat menggalakkan orang ramai makan makanan yang sihat.

Jamie Oliver telah mengeluarkan 5 siri buku Jamie's Kitchen pada tahun 2002, dan juga pencipta rancangan masakan The Naked Chef. Walaupun tidak pernah memenangi bintang Michelin, Jamie Oliver masih dianggap sebagai bintang dalam dunia masakan dan menjadi duta kepada pasaraya di British iaitu Sainsbury.

Penulis tahu ramai yang sudah menjangkakan chef ini akan berada di kedudukan ke-2 atau pertama senarai ini. Dengan nilai kekayaan melebihi RM250 juta dan jangkauan antarabangsa yang tiada tandingan, Gordon Ramsay adalah chef yang paling berjaya di dunia setakat ini.

Gaya masakan beliau adalah gabungan antara masakan Perancis, Itali dan British. Beliau sangat terkenal dengan sikap panas barannya dan tiada toleransi terhadap ketidakcekapan di dapur.

Gordon Ramsay pernah berlatih bola sepak untuk pasukan Rangers untuk beberapa bulan namun terpaksa berhenti disebabkan kecederaan serius. Tiada lagi masa depan dalam bidang bola sepak, beliau beralih arah ke bidang kulinari secara tak sengaja, dan memberikan fokus sepenuhnya. Beliau menyambung pelajaran dalam pengurusan hotel di Koleh Teknikal North Oxfordshire.

Pada tahun 1980an, Gordon Ramsay berpindah ke London, dan bekerja di bawah Marco Pierre White. Ketika berusia 23 tahun, Gordon Ramsay berpindah ke Paris dan bekerja dibawah Guy Savoy dan Joël Robuchon, yang mana kedua-duanya chef yang dianugerahkan bintang Michelin. Kerajinan dan ketekunan beliau membuatkan beliau berjaya seperti sekarang.

Beliau mempunyai 39 buah restoran di serata dunia termasuklah England, Amerika Syarikat, Itali, Perancis, Ireland, UAE, Qatar, Jepun, Afrika Selatan, Australia, Hong Kong dan Singapura. Beliau telah dianugerahkan 16 bintang Michelin secara keseluruhan.

Selain itu, Gordon Ramsay adalah chef pertama yang melantik chef wanita sebagai ketua chef di restoran yang dianugerahkan 3 bintang Michelin, iaitu Clare Smith and Angela Hartnett.

Ya penulis tahu anda akan komen, "Mak aku masak lagi sedap daripada dorang ni,". Betul, penulis setuju, masakan paling sedap adalah masakan emak. Tak ada yang lagi sedap daripada itu. Tak kisahlah mak masak apa sekalipun, walaupun telur goreng dengan ikan bilis pun, itu pun boleh tambah nasi 2-3 kali kan.

Sama juga kepada isteri, kedua-dua individu ini chef yang sangat hebat, walaupun tak bergaji dan tak kaya macam Gordon Ramsay. Awal pagi, tengah hari, minum petang, makan malam, makan tengah malam, makan bila terjaga pukul 3.30 pagi, semua boleh disiapkan. Salute untuk mereka yang bergelar ibu dan isteri.


10 Fakta Menarik Mengenai Masyarakat Eskimo (Inuit) di Greenland

Jika anda berminat untuk mengambil bahagian dengan berlayar di Arktik, ini bermakna anda mungkin juga berminat tentang budaya Eskimo. Sebelum pergi melawat Greenland, kami sediakan 10 fakta mengenai Eskimo yang anda patut tahu dan pelajari.

Biarpun kita sudah biasa memanggil mereka dengan nama "Eskimo", tetapi itu bukanlah nama pilihan mereka. Malah, ianya tiada sebarang kaitan dengan warisan budaya mereka. Perkataan "Eskimo" dipercayai berasal dari negara Perancis atau Denmark yang bermaksud "penjaring kasut salji" atau "pemakan daging." Majoriti orang Inuit moden akan melihat perkataan "Eskimo" sebagai suatu hinaan perkauman. Oleh itu, jika anda sedang bercakap tentang topik berkaitan suku Inuit, elakkan dari menggunakan perkataan tersebut bagi menunjukkan anda peka tentang sensitiviti budaya mereka. Ia juga penting untuk mengetahui bahawa Inuit adalah penggunaan jamak sementara Inuk pula adalah tunggal.

Pada tahun 2012, 89% daripada jumlah penduduk Greenland adalah Inuit. Ini bermakna terdapat kira-kira 51,349 orang Inuit dan kebanyakannya tinggal di bahagian barat daya. Walaubagaimanapun, Inuit mempunyai tiga kumpulan utama yang berbeza iaitu Inughuit, Tunumiit and Kalaallit. Dianggarkan 10% daripada penduduk Inuit tinggal di kawasan terpencil dan setiap kumpulan bercakap bahasa mereka tersendiri.

Anda pasti pernah mendengar ungkapan "Eskimo kiss" dan bukan sesuatu yang ganjil untuk melihat pasangan bukan Inuit melakukannya sebagai sebuah ekspresi kasih sayang. Realitinya, Inuit tidak menggosok hidung untuk mencium, sebaliknya mereka menggunakan bentuk isyarat tersebut yang sedikit berbeza untuk menyapa orang tersayang seperti ibu bapa dan kanak-kanak. Tidak seperti "Eskimo kiss" yang anda mungkin biasa lihat, Inuit sebenarnya membau pipi dan rambut masing-masing yang dikenali sebagai "kunik".

Apabila mendengar perkataan perisai, anda mungkin membayangkan kesatria yang dilindungi oleh keluli. Inuit pada zaman kuno tiada bekalan keluli tetapi masih perlu melindungi diri dari haiwan dan sebarang unsur berbahaya. Oleh itu, mereka mencipta perisai versi mereka sendiri daripada tali kulit mentah dan plat tulang (bone plate) yang biasanya dibuat dari gigi walrus. Reka bentuk ini sememangnya bijak kerana membolehkan orang Inuit zaman kuno terselamat dari pelbagai kejadian yang boleh mengancam nyawa.

Imej yang anda gambarkan sebagai sebuah "igloo" mungkin seperti gambar di atas, tetapi ia bukanlah maksud sebenar perkataan tersebut. Walaupun terdapat segelintir Inuit yang masih atau pernah tinggal di bangunan berbentuk kubah yang dibina menggunakan bahan utama seperti salji dan ais, perkataan "igloo" yang sebenarnya bermaksud apa-apa jenis struktur bangunan yang didiami oleh seseorang. Oleh itu, sama ada anda tinggal di banglo mewah atau rumah teres sekalipun, anda sebenarnya tinggal di dalam sebuah "igloo".

Antara salah faham tentang budaya Inuit ialah kononnya terdapat ratusan perkataan yang membawa maksud "salji". Ini adalah disebabkan oleh seorang ahli antropologi bernama Franz Boas pada abad ke-19 dimana beliau diberi peluang tinggal bersama Inuit untuk mengenali budaya mereka dengan lebih mendalam. Beliau menulis bahawa mereka seringkali merujuk kepada "salji". Bagaimanapun, tanggapan itu ternyata salah berpunca dari salah faham Boas terhadap struktur ayat mereka.

Apa yang sebetulnya ialah Inuit tidak menggunakan pelbagai perkataan untuk menggambarkan sesuatu. Sebaliknya. individu Inuk menggunakan satu perkataan sahaja seperti "aqilokoq" untuk merujuk kepada keseluruhan frasa "salji yang turun dengan perlahan". Sememangnya, Inuit mempunyai banyak frasa contohnya "timbunan salji", "salji tebal", "runtuhan salji" dan "pohon salji" untuk menggambarkan keadaan cuaca di sana. Terdapat tiga perkataan akar sahaja yang dipercayai membawa maksud sebenar "salji".

Walaupun akses ke kedai makanan Barat telah menyebabkan diet Inuit beralih ke arah kebaratan, diet amalan turun-temurun mereka sendiri amat menarik. Seorang vegetarian mungkin sukar hidup dengan suku Inuit tradisional. Oleh kerana mereka hidup dalam persekitaran yang tandus dan sejuk, diet mereka banyak berasaskan beberapa jenis daging dan kadangkala disulami buah beri dan rumpai laut. Walaupun pada zaman moden, buah-buahan dan sayur-sayuran adalah jarang dan mahal untuk diimport sehinggakan mereka agak bergantung pada hasil tanah.

Inuit hebat dalam memburu dan boleh menangkap hampir apa sahaja binatang. Daging yang mereka makan termasuk karibu, narwhal, walrus, anjing laut, serta pelbagai jenis ikan dan burung. Malah, beruang kutub juga kadangkala dijadikan menu sajian. Terdapat pelbagai cara tradisional untuk Inuit menyediakan makanan seperti mengering, memasak dalam minyak anjing laut atau menanamnya sehingga ia ditapai secara semulajadi. Sesetengah makanan tidak dimasak sama sekali manakala whitefish mentah dan beku boleh dijamah segelintir mereka sebagai makanan istimewa.

Walaupun diet yang terlalu bergantung pada daging dianggap menyebabkan masalah kesihatan yang serius, percaya atau tidak Inuit merupakan antara orang yang paling sihat di dunia. "Inuit Paradox" telah lama menjadi subjek kepentingan saintifik yang meluas.

Pada tahun 1912, seorang penjelajah bernama Stefansson menemui suku Inuit yang aneh dimana semuanya terdiri daripada mereka yang berambut perang (blonde), tinggi dan berwajah Skandinavia. Ini mencetuskan isu hangat mengenai sifat suku ini. Majoriti akhirnya bersetuju bahawa Inuit berambut perang dari arktik Kanada ini adalah keturunan penjelajah Viking yang telah menetap di kawasan itu berabad yang lalu.

Bagaimanapun, teori berkenaan diragui kerana mereka tidak pernah kelihatan sejak itu. Sebuah kajian DNA 2003 membuktikan mitos keseluruhan hipotesis itu. Namun, saintis yang mengambil bahagian dalam membuktikan kesilapan Stefansson mendapati teori itu cukup menarik untuk mengatakan mungkin terdapat sesuatu di sebaliknya. Menurut mereka, mitos orang-orang Artik yang berambut warna terang cukup meluas sehingga mungkin terdapat petunjuk akan kebenarannya, meskipun jika penemuan Stefansson itu tidak cukup tepat.

Tinggal di kawasan yang ditumpahi salji, penting untuk mereka mencari bentuk pengangkutan yang lebih mudah berbanding berjalan kaki. Oleh itu, segelintir suku Inuit zaman purba  bertanggungjawab untuk mewujudkan "qamutiks" atau "dogsleds" dan "qajaqs" yang kini dikenali sebagai "kayak". Ia juga menjadi kebiasaan buat kumpulan orang Inuit yang lebih ramai untuk diangkut merentasi air melalui "umiaqs". "Dogsleds" dibina daripada kayu dan tulang paus. Malah, bahan yang sama digunakan untuk membuat kapal mereka.

Seiring dengan zaman moden dan undang-undang yang semakin maju, Inuit telah mengalami nasib yang sama dengan suku kaum semi-nomad lain seperti "Abogirinals Australia". Kehidupan mereka yang telah "dimodenkan" sedikit menampakkan lebih kemiskinan dan pengangguran berbanding majoriti bahagian lain dunia Barat. Ditambah pula dengan diskriminasi dan pegawai yang mengabaikan budaya khususnya di Amerika Syarikat telah membawa kepada banyak masalah sosial seperti meningkatnya isu penggunaan alkohol. Diet Barat dan gaya hidup yang kurang aktif juga telah menimbulkan banyak masalah kesihatan pada mereka.

Di sebalik itu, kita masih dapat melihat bagaimana budaya Inuit mampu bertahan sehingga kini. Ini mungkin disebabkan kepentingan yang diambil oleh perniagaan besar di bahagian Utara dan sumber semula jadinya yang banyak. Inuit mengetahui kelebihan tersebut serta mempunyai banyak tenaga kerja yang masih belum diterokai. Jadi sekurang-kurangnya masa depan kewangan mereka mungkin lebih cerah selepas ini.


Sejarah Penggunaan Sistem Poskod di Malaysia

Apabila anda hendak menghantar surat atau barangan ke mana-mana lokasi di Malaysia, dalam alamat penerima yang disertakan, poskod merupakan informasi wajib yang perlu ditulis. Di Malaysia, poskod adalah nombor 5 angka yang merujuk kepada sesuatu tempat yang bertujuan untuk memudahkan pengasingan surat atau barangan yang dihantar.

Di Malaysia, penggunaan poskod ini tertakluk dalam Undang-Undang Malaysia Akta 71: Akta Perkhidmatan Pos 2012.

Mengikut sejarah, Kesatuan Republik Sosialis Soviet adalah negara pertama yang menggunakan sistem poskod ini pada tahun 1932 tetapi kemudiannya dibatalkan penggunaanya pada tahun 1939. Ia kemudiannya digunapakai oleh negara-negara lain di seluruh dunia seperti Jerman, Argentina, United Kingdom dan Amerika Syarikat.

Kini, terdapat kira-kira 117 negara di seluruh dunia sudah menggunakan sistem poskod. Di Amerika Syarikat, poskod ini dipanggil sebagai zip code.

Di Malaysia, penggunaan poskod pada awalnya adalah hasil cadangan M. Rajasingam yang pada ketika itu merupakan Pengarah Pos Malaysia pada tahun 1976 sehingga 1986. Pada awalnya iaitu pada tahun 1976, hanya alamat di Kuala Lumpur sahaja yang mempunyai poskod.

Hasil baktinya pada sistem pos di Malaysia, pada tahun 2014 M. Rajasingam telah dikurniakan darjah kebesaran Darjah Panglima Jasa Negara (PJN) yang membawa gelaran “Datuk”.

Sistem poskod di Malaysia terdiri daripada susunan 5 angka, dimana 2 digit yang pertama merujuk kepada negeri. Sebagai contoh (hanya menyebut beberapa negeri):

Selain itu, terdapat sistem nombor khas dalam sistem poskod ini. Kediaman Menteri Besar atau Ketua Menteri akan menggunakan poskod xx502 sementara kediaman Sultan pula akan menggunakan poskod xx500. Sebagai contoh (sekadar menyatakan beberapa contoh):

Apabila anda hendak menghantar atau menerima surat/barang, pastikan anda menyertakan sekali nombor poskod. Sekiranya anda tidak tahu nombor poskod, anda boleh melakukan pencarian di laman web poskod.com.

Penggunaannya sangat mudah. Hanya masukkan alamat atau nama kawasan anda dalam ruang carian dan kemudian ianyakan akan memaparkan nombor poskod anda.


5 amalan menyambut bayi baru lahir : antara sunnah, adat dan khurafat

Ibu bapa manalah yang tidak gembira apabila anak mereka dilahirkan. Kelahiran anak yang diamanahkan oleh Allah SWT itu merupakan simbol kasih sayang antara pasangan dan tanda kegembiraan hidup berkeluarga.

Namun, di sebalik kegembiraan dan kebahagian, ada pula tanggungjawab baru yang perlu dipikul oleh kedua-dua ibu dan bapa. Ada yang sudah berpengalaman menyambut kedatangan insan baru, tapi masih ramai sebenarnya yang keliru dengan amalan yang sering dibuat oleh masyarakat Melayu.

Yang mana satu sunnah, yang mana satu adat dan yang mana satu khurafat? Kami kongsikan 5 amalan yang biasa dibuat dalam masyarakat Melayu selepas bayi dilahirkan:

Menurut Mufti Faraz Adam Al-Mahmudi, tubuh badan manusia ini bukanlah hak milik kita. Ia hanyalah pinjaman Allah SWT sementara kita berada di atas muka bumi. Sebagaimana jenazah seorang Muslim perlu ditanam, begitu jugalah uri dan tali pusat seorang bayi yang baru dilahirkan.

Cara menanam uri pula mudah sahaja. Dr. Danial menjelaskan uri hanya perlu dicuci bersih menggunakan air sahaja sebelum dibungkus ketat menggunakan plastik dan ditanam.

Ramai orang Melayu yang terikut-ikut amalan seperti menggunakan kunyit, limau nipis, asam keping dan sebagainya ketika membasuh uri. Ada yang lebih mengarut dengan meletakkan paku dan kain putih/hitam untuk menghalau jin.

Malah, lebih menyedihkan apabila ada ibu bapa yang percaya bahawa menanam uri bersama pen, kalkulator, laptop dan kamus boleh membuatkan anak tersebut membesar menjadi orang yang bijak pandai.

Masih wujud golongan Melayu yang percaya membelah mulut perlu dibuat menggunakan cincin emas yang direndam dalam air zamzam, potongan asam keping dan sebagainya. Sebenarnya upacara "belah mulut" ini adalah adat yang berasal dari kaum Hindu agar mendatangkan kepetahan, kebijaksanaan dan kebaikan kepada bayi.

Dalam Islam, sunnah Rasulullah hanyalah dengan mentahnikkan bayi tersebut dengan buah kurma. Jika tiada tamar (kurma biasa/kering), bolehlah menggunakan rutab (kurma yang masak ranum/basah).

Ada ulama yang berpendapat jika ketiadaan kurma, anda boleh bertahnik menggunakan manisan lain seperti madu. Namun, kami pernah kupaskan isu ini di mana kajian mendapati madu sebenarnya tidak boleh diberikan kepada bayi di bawah 12 bulan.

Bukanlah kami katakan jatuh hukum haram memberi madu, tapi jika ia boleh mendatangkan mudarat, sebaik-baiknya elakkanlah. Lagipun, kita nak buat perkara sunnah kan? Sunnah Rasulullah hanya guna buah kurma. Zaman sekarang ini rasanya tak sukar pun nak mencari buah kurma sehingga perlu diganti dengan madu atau manisan lain. Ada saja buah kurma dijual sepanjang tahun.

Menurut Ustaz Khalid Basalamah, cara bertahnik juga amat mudah. Ia boleh dilakukan oleh bapa bayi sendiri atau mana-mana orang yang soleh. Kunyah sedikit sahaja isi kurma sehingga hancur sebelum diambil secalit pada hujung jari untuk dilalukan ke lelangit mulut bayi tersebut.

Pastikan orang yang mentahnik itu membersihkan tangan, menggosok gigi dan berkumur terlebih dahulu sebelum mula ya.

Dalam satu wawancara bersama Utusan Malaysia, Datuk Abu Hassan Din Al-Hafiz menyatakan amalan mencukur jambul (bahagian depan rambut sahaja) dan menggunakan kelapa semasa upacara tersebut berlangsung adalah amalan bidaah dan khurafat kerana meniru ritual agama Hindu.

Menurutnya lagi, Islam menggalakkan rambut bayi dicukur sehingga botak untuk menyingkirkan segala kekotoran yang melekat di kepala bayi semasa dalam kandungan dan agar rambut baru dapat tumbuh dengan lebih sihat.

Rambut yang telah dicukur itu kemudian disedekahkan kepada fakir miskin dengan cara menimbang dan menyamakan berat rambut dengan nilai perak atau emas.

Sebagai contoh, berat rambut adalah 1 gram manakala nilai emas (1 gram) pada hari tersebut adalah RM180. Jadi, wang RM180 itu perlu dijadikan sedekah kepada fakir miskin.

Ustaz Azhar Idrus pula berkata mengadakan majlis cukur jambul sekadar 'cukup syarat' tidak menjadi satu kesalahan. Namun, ibu bapa perlu memastikan rambut bayi masih dicukur botak setelah majlis selesai. Selain itu, sunnah mencukur rambut ini terpakai untuk kedua-dua jantina bayi iaitu lelaki dan perempuan dan paling afdal dibuat pada hari ke-7 selepas kelahiran.

Ibadah aqiqah disunatkan kepada setiap bayi yang baru dilahirkan. Sunnah Rasulullah menyatakan ia paling elok dibuat semasa hari ke-7 kelahiran bayi. Namun hukumnya sunat muakkad selagi anak itu masih belum baligh dan harus apabila anak sudah baligh.

Tertib sunat yang terbaik adalah menyembelih 2 ekor kambing bagi anak lelaki dan 1 ekor kambing bagi anak perempuan. Walaupun begitu, Mufti WP menyatakan ia memadai sekiranya dapat menyembelih 1 ekor kambing sahaja bagi anak lelaki.

Daging kambing yang disembelih bolehlah dimasak sebagai jamuan atau diagih-agihkan.

Walau bagaimanapun, kecenderungan masyarakat zaman kini dalam mengadakan majlis akikah berserta adat berendoi secara besar-besaran bagaikan kenduri kahwin mempunyai pandangan yang berbeza-beza.

Menurut Ustaz Rohidzir Rais, adat berendoi menggunakan buaian yang dihias cantik sambil didendangkan marhaban dan berzanji merupakan adat Melayu yang sudah lama dipraktikkan. Amalan ini tidaklah bercanggah dengan ajaran Islam. Walaupun ia bukan berasal daripada Rasulullah SAW, ia dibolehkan selagi tidak berlebih-lebihan. Namun, lebih afdal sekiranya ia digantikan dengan amalan lain seperti bacaan Al-Quran atau berzikir untuk mengelakkan khilaf.

Datuk Abu Hassan Din al-Hafiz pula menegaskan bahawa majlis keraian itu sekiranya diadakan secara besar-besaran, niatnya bukanlah untuk menunjuk-nunjuk dan mempamerkan unsur kemewahan. Niat seseorang haruslah benar-benar ikhlas kerana Allah SWT. Dikhuatiri kalau tersilap langkah, boleh bertukar menjadi riak. Daripada elok-elok mengejar pahala sunat, tiba-tiba mendapat dosa pula.

Ramai ibu bapa yang amat takut dengan syaitan dan jin yang boleh mengganggu anak kecil. Ada yang terlalu taksub sehingga percaya dengan tangkal atau azimat seperti meletakkan paku, gunting dan sebagainya di bawah bantal bayi atau meletakkan buku surah Yaasin berhampiran dengan bayi dengan niat memberi perlindungan daripada gangguan.

Malah, lebih menyedihkan apabila segelintir masyarakat masih lagi mempercayai amalan khurafat seperti memakaikan benang hitam/kuning yang telah dibacakan ayat jampi untuk menghalau jin.

Jumhur ulama mengatakan haram mempercayai atau menggunakan tangkal dan azimat. Umat Islam ditegah melakukannya kerana dikhuatiri boleh jatuh syirik.

Menurut Ustaz Azhar Idrus, sememangnya wujud Ummu Sibyaan iaitu iblis yang suka mengganggu anak kecil. Tetapi kaedah yang terbaik untuk mengelakkan gangguan iblis ini adalah dengan menutup semua pintu dan tingkap ketika hampir waktu Maghrib.

Sekiranya anak menangis tidak henti-henti kerana dipercayai terkena gangguan syaitan, anda bolehlah bacakan ayat Kursi dan tiga Qul (al-Ikhlas, al-Falaq dan An-Naas), ditiup pada kepala bayi sambil berkata "Wahai Ummu Sibyaan, keluar dan jangan ganggu anak aku." Kemudian, biarkan anak tidur dalam keadaan meniarap.

Kami berharap agar artikel ini sedikit sebanyak dapat membantu ibu bapa yang baru menimang cahaya mata.

Perlu diingatkan, kebanyakan amalan semasa menyambut kelahiran bayi adalah sunat dilakukan. Tidak wajib bagi ibu bapa untuk membuat akikah, bertahnik dan mencukur rambut. Janganlah kita terlalu sibuk mengejar perkara yang sunat sehingga berlaku pembaziran. Malah, lebih teruk lagi sehingga tidak sedar yang kita sebenarnya telah melakukan perkara khurafat dan bidaah.


26 Tahun Jadi Perokok Tegar, Akhirnya Meninggal Pada Usia 41 Akibat Barah Paru-Paru

Masih teringat lagi seorang pesakit lelaki, berumur 41 tahun. Beliau seorang buruh, memang kerja beliau berat. Isteri tidak bekerja. Mempunyai 2 orang anak, masih di sekolah rendah. Beliau tidak sihat sudah lama; batuk dan tidak lalu makan. Mula-mula beliau tidak endahkan simptom beliau. Akhirnya sampai dah tak tahan sangat sebab sesak nafas, beliau datang ke hospital.

Paru-paru sebelah kiri beliau penuh air. Lihat contoh Xray di atas, sebelah paru-paru beliau putih. Maksudnya penuh air. Terpaksa dilakukan prosedur memasukkan tiub plastik ke dalam rongga paru-paru untuk mengeluarkan air (gambar ketiga).

Air ini kami panggil "pleural effusion". Kalau air yang mengalir keluar dari paru-paru berwarna merah/berdarah kami panggil "haemorrhagic pleural effusion". Bila macam ini, kami kebiasaannya adalah suspek barah paru-paru.

Mana tidaknya, beliau merokok sejak umur 15 tahun! Sekurang-kurangnya 20 batang sehari. Ya Allah!  26 tahun jadi PEROKOK TEGAR!

Setelah buat ujian bronkoskopi, memasukkan kamera ke dalam corong pernafasan beliau, sahlah beliau ada barah paru-paru. Bila nampak sahaja ketumbuhan seperti di gambar dibawah, kami sudah tahu. Sudah sampai ke tahap 4. Terlambat. Dah merebak.

Kehidupan beliau susah; nak mengikuti rawatan pun sukar. Anak isteri perlu sesuap nasi setiap hari. Sedih melihat beliau, masih terpaksa teruskan bekerja. Beliau tidak boleh berhenti merokok walaupun sudah sakit.

Tidak sampai beberapa bulan, beliau koma. Terpaksa dikejarkan ke hospital. Kali ini, sel barah sudah merebak ke otak beliau.

Pada hari-hari terakhir beliau di hospital, sangat sebak kami melihat isteri dan dua orang anak kecil beliau yang senantiasa berada di sisi. Tidak dapat kami bayangkan apa akan terjadi kepada mereka nanti. Ayah mereka pergi didalam usia muda, 41 tahun.

Kalau tanya pendapat saya, ban terus rokok-rokok ini. Cukup-cukup lah. Tak pasal-pasal risiko keluarga anda pun jadi tinggi sebab dekat dengan anda.  Tak sayang mereka ke?

Nota : Kesemua gambar ini di ambil dari internet, bukan gambar pesakit sebenar.


Sejarah Ringkas Timeline Penciptaan Komputer Dari Tahun 1880 Hingga Kini

Komputer yang kita gunakan pada hari ini bukanlah dicipta untuk hiburan atau berhubung, tetapi untuk menyelesaikan krisis pengiraan yang sangat serius. Ketika menjelang tahun 1880, populasi di Amerika Syarikat bertambah dengan banyak. Jadi untuk mendapatkan keputusan bancian, ia mengambil masa 7 tahun bagi menyusun maklumat yang ada.

Oleh itu, kerajaan Amerika Syarikat mencipta satu solusi mencipta komputer berasaskan "punch-card", bersaiz sebuah bilik. Namun setelah beratus tahun berlalu, kita hanya membawa komputer dalam poket sahaja, dalam bentuk telefon pintar.

iluminasi.com ingin berkongsi sejarah ringkas timeline penciptaan komputer dari tahun 1880 sehingga kini.

1801: Joseph Marie Jacquard mencipta mesin tenun yang menggunakan sistem "punch-card", bagi menghasilkan reka bentuk fabrik secara automatik. Penciptaan awal komputer menggunakan sistem "punch-card' ini.

1822: Charles Babbage, ahli Matematik dari England mempunyai idea untuk mencipta mesin mengira, dibiayai oleh kerajaan British, namun gagal.

1890: Herman Hollerith mencipta sistem mesin penjadualan elektromekanikal "punch card" untuk mengira banci tahun 1880. Ciptaan tersebut hanya mengambil masa 3 tahun untuk mendapatkan keputusan bancian, dan menjimatkan wang USD 5 juta. Beliau menubuhkan syarikat, yang kini dikenali sebagai IBM.

1936: Alan Turing memperkenalkan konsep mesin yang dikenali sebagai mesin Turing. Ia mampu membuat pengiraan terhadap apa sahaja yang boleh dikira. Konsep yang digunakan oleh komputer moden adalah berdasarkan idea Alan Turing.

1937: Percubaan pertama di dunia dalam mencipta komputer dilakukan oleh seorang profesor fizik dan matematik di Iowa State University, J.V. Atanasoff.

1939: Menurut Muzium Sejarah Komputer, syarikat Hewlett-Packard ditubuhkan oleh David Packard dan Bill Hewlett di Palo Alto, California.

1941: J.V Atanasoff dan pelajarnya, Clifford Berry mencipta komputer digital elektronik automatik yang boleh menyelesaikan 29 persamaan secara serentak. Ini kali pertama komputer mampu menyimpan maklumat dalam memorinya.

1943-1944: John Mauchly dan John Eckert, 2 orang profesor dari University of Pennsylvania menghasilkan "Electronic Numerical Integrator and Calculator (ENIAC). Ia dianggap sebagai "datuk komputer digital", yang mengambil ruang sebua bilik dan mempunyai 18,000 tiub vakum.

1946: John Mauchly dan John Eckert meninggalkan universiti tersebut dan menerima dana dari Biro Banci untuk membina komputer komersial pertama di dunia untuk tujuan perniagaan dan aplikasi kerajaan yang diberi nama UNIVAC.

1947: Transistor dicipta oleh William Shockley, John Bardeen dan Walter Brattain dari Bell Laboratories, selepas menemui cara untuk menghasilkan suis elektrik menggunakan bahan pejal, dan tak memerlukaan vakum.

1953: Bahasa komputer pertama dicipta oleh Grace Hopper, yang dikenali sebagai COBOL.

1954: Menurut Universiti Michigan, bahasa pengaturcaraan pertama di dunia dihasilkan iaitu FORTRAN yang merupakan singkatan bagi FORmula TRANslation, oleh beberapa pengekod dari IBM yang diketuai oleh John Backus.

1958: Litar bersepadu yang dikenali sebagai cip komputer diperkenalkan oleh Jack Kliby dan Robert Noyce. Hadiah Nobel Fizik dianugerahkan kepada Jack Kilby pada tahun 2000 atas kerjanya.

1964: Prototaip komputer moden ditunjukkan oleh Douglas Engelbart, yang mempunyai tetikus dan paparan antaramuka (graphical user interface - GUI). Ia menandakan satu evolusi penting komputer daripada mesin khas untuk saintis dan ahli matematik, kepada teknologi yang lebih mudah diakses oleh orang awam.

1969: UNIX, sebuah sistem operasi menangani masalah keserasian dalam komputer dihasilkan oleh Bell Labs. UNIX menggunakan bahasa programming C dan boleh digunakan merentasi beberapa platform. Ia menjadi sistem operasi pilihan oleh syarikat-syarikat besar dan entiti kerajaan. Ia tidak menjadi pilihan pengguna komputer peribadai kerana sistem yang agak perlahan.

1970: Syarikat Intel memperkenalkan Memori Akses Dinamik (Dynamic Access Memory - DRAM) yang pertama, diberi nama Intel 1103.

1971: "Floppy disk" dicipta oleh jurutera IBM diketuai Alan Shugart. Sistem pertama yang membolehkan data dikongsi antara komputer.

1973: Ethernet dicipta oleh Robert Metcalfe, pengkaji di Xerox. Ethernet digunakan untuk menghubungkan beberapa komputer dan perkakasan komputer.

1974-1977: Komputer peribadi (PC) dipasarkan, termasuk Scelbi & Mark-8 Altair, IBM 5100, Radio Shack TRS-80, dan Commodore PET.

1975: Komputer Altair 8080 dipaparkan pada majalah Popular Electronics, dan tertulis "komputer mini pertama yang menyaingi model komersial". Melihat situasi itu, 2 individu telah menawarkan untuk mencipta perisian komputer untuk syarikat Altair menggunakan bahasa komputer BASIC. Dua individu tersebut adalah Paul Allen dan Bill Gates. Selepas usaha mereka berjaya, pada 4 April, rakan sejak kecil ini menubuhkan syarikat gergasi komputer masa kini, Microsoft.

1976: Pada 1 April, Steve Jobs dan Steve Wozniak menubuhkan Apple Computers (sekarang Apple Inc). 10 hari kemudian, komputer pertama menggunakan papan litar tunggal dikeluarkan iaitu Apple I, denga harga pengenalan USD666 (RM11,800 pada tahun 2016).

1977: Penghasilan komputer TRS-80 oleh Radio Shack hanyalah 3000 unit, dan dijual dengan laris. Ia merupakan kali pertama mereka yang bukan pakar komputer mampu menulis program, dan melakukan apa yang mereka kehendaki menggunakan komputer.

1977: Steve Jobs dan Steve Wozniak mempamerkan Apple II di West Coast Computer Fair yang pertama. Apple II menawarkan grafik berwarna dan mempunyai pemacu kaset audio.

1978: Pengenalan VisiCalc, program hamparan berkomputer pertama. Ia membuatkan akauntan senyum lebar kerana kerja mereka menjadi lebih mudah.

1979: MicroPro international mengeluarkan WordStar, membuatkan pemprosesan perkataan menjadi realiti. Menurut pencipta WordStar, Rob Barnaby, mereka akan membuat perubahan dengan menambahkan fungsi mencetak.

1981: Acorn, komputer peribadi pertama IBM diperkenalkan. Ia menggunakan sistem operasi MS-DOS dari Microsoft dan terdiri daripada cip Intel, dua floppy disk, pilihan monitor berwarna. Komputer ini dijual oleh Sears & Roebuck dan Computerland, menandakan kali pertama komputer boleh dibeli selain daripada pengedar, dan ia mempopularkan penggunaan terma "PC".

1983: Komputer peribadi dengan paparan antaramuka pertama dikeluarkan oleh Apple, diberi nama Lisa. Ia mempunyai menu "drop-down" dan ikon. Lisa merupakan projek yang gagal, namun berkembang menjadi Macintosh. Tahun yang sama, Gavilan Computer mengeluarkan Gavilian SC, komputer riba pertama, dan juga yang pertama dipasarkan sebagai "laptop".

1985: Microsoft Windows diperkenalkan oleh Microsoft, sebagai respons kepada komputer Apple. Syarikat Commodore pula memperkenalkan Amiga 1000, dilengkapi dengan keupayaan audio dan video.

1985: Symbolics.com, adalah nama domain dot-com pertama yang didaftarkan, pada 15 Mac oleh pengeluar komputer kecil di Masschusetts, Symbolics Computer Company. Ia bertahun sebelum "World Wide Web" bertapaak yang menandakan permulaan rasmi dalam sejarat internet. Lebih dari 2 tahun kemudian, hanya 100 nama domain dot-com didaftarkan.

1986: Deskpro 386 dipasarkan oleh Compaq yang menggunakan pemprosesan 32-bit memberikan kelajuan setanding mainframe.

1990: HyperText Markup Language atau HTML dihasilkan oleh Tim Bernes-Lee, seorang penyelidik di CERN (makmal fizik teknologi tinggi di Switzerland). HTML lah yang memulakan World Wide Web atau www.

1993: Penggunaan grafik dan muzik di PC dimajukan oleh mikroprosesor Pentium.

1994: Komputer peribadi menjadi platform bermain permainan video seperti "Comand & Conquer," "Alone in the Dark 2," "Theme Park," "Magic Carpet," "Descent" and "Little Big Adventure".

1995: Internet Explorer atau IE diperkenalkan oleh Microsoft dan menjadi dominan.

1996: Enijn pencarian Google dihasilkan oleh Sergey Brin dan Larry Page di Universiti Stanford.

1997: Apple yang sedang bergelut dengan masalah, dibantu Microsoft dengan melaburkan USD150 juta kepada Apple. Ia menamatkan kes mahkamah terhadap Microsoft yaang didakwa meniru "rupa dan rasa" sistem operasi ciptaan Apple.

1999: Terma "Wi-Fi" menjadi sebahagian daripada bahasa pengkomputeran, dan pengguna mula menggunakan penyambungan internet tanpa wayar.

2001: Sistem operasi Mac OS X diperkenalkan Apple. Ia memberikan perlindungan memori dan beberapa manfaat lain. Microsot yang tak mahu ketinggalan, memperkenalkan Windows XP, yang diperbaiki dengan baik sekali daripada sistem operasi lalu.

2003: AMD Athlon 64 dipasarkan, dan merupakan komputer pertama dengan pemprosesan 64-bit.

2004: Mozilla Firefox 1.0 diperkenalkan, mencabar Internet Explorer oleh Microsoft. Pada 4 Februari, Facebook dilancarkan oleh Mark Zuckerberg di Universiti Harvard.

2005: 3 bekas pekerja PayPal, Chad Hurley, Steve Chen, and Jawed Karim mengasaskan web perkongsian video, Youtube. Google membeli Android daripada Android Inc yang diasaskan pada tahun 2003.

2006: MacBook Pro diperkenalkan oleh Apple. Nintendo mengeluarkan game console Wii.

2007: iPhone pertama dikeluarkan yang mempunyai banyak fungsi komputer pada sebuah telefon.

2010: iPad diperkenalkan oleh Apple, menjadi cara baru pengguna melihat dunia internet.

2011: Chromebook dikeluarkan oleh Google, laptop yang menggunakan sistem perisian Google Chrome.

2015: Apple mengeluarkan Apple Watch dan Microsoft mengeluarkan Windows 10.

2017: "Informatik molekul" sedang dibina oleh Defense Advanced Research Projects Agency (DARPA). Ia merupakan progam yang menggunakan molekul sebagai komputer.


5 Pemain Barcelona Yang Kariernya Terjejas Disebabkan Lionel Messi

Ada Lionel Messi? Kehadirannya menjejaskan karier Barcelona pemain penyerang lain? Kehadiran satu pemain sering boleh menjejaskan pemain yang lain.

Tidak sampai musim terakhirnya di Barcelona, dia tidak dianggap apa-apa selain pembelian yang gagal. Sanchez, sebelum berpindah ke Barcelona, telah membina reputasi sebagai pemain kecil yang penuh helah, dengan keupayaan untuk menewaskan pertahanan lawan di sekelilingnya, dan juga sentiasa mencari peluang untuk berada di belakang pertahanan. Di Barcelona, keistimewaannya dicuri darinya kerana pengurusnya menjadikannya berada dalam bayangan Messi.

Sanchez, pemain yang selesa dan berjaya bermain secara bebas, telah diminta untuk bermain lebih dalam, kurang menggelecek dan menghantar bola lebih kerap ketika di Barcelona. Beliau juga telah diminta untuk kurang membuat percubaan terus. Hanya ketika di musim terakhirnya, apabila Messi menghabiskan masa merawat kecederaan, barulahbeliau benar-benar menonjol. Beliau menjadi penjaring gol kedua tertinggi untuk Barcelona dan hanya keempat dalam Liga, di belakang Ronaldo, Messi dan Diego Costa.

Sanchez secara agak kejam tidak dihargai di Barcelona. Terdapat khabar angin yang menunjukkan bahawa terdapat pertelingkahan antara Messi dan Sanchez, di mana Messi, yang kecewa dengan kecenderungan Sanchez untuk menewaskan pertahanan dan membuat percubaan, berkata: "Memandangkan betapa teruknya kamu, saya tidak tahu betapa nilai kamu begitu tinggi."

Keaslian khabar angin itu tidak dapat dibuktikan, tetapi ia memberi kepercayaan kepada teori-teori yang menunjukkan Sanchez ditindas di padang dan dibatasi daripada menunjukkan bakat hebatnya kerana rakan sepasukannya yang lebih berbakat dan terkenal. Akhirnya, dia memutuskan untuk menamatkan kerjayanya di Barcelona, dan sejak itu dia berkembang dengan lebih baik di Arsenal.

Eto'o telah mencapai banyak kejayaan dalam kerjayanya, tetapi apa yang dia terima lebih daripada yang lain adalah antipati. Dia mempunyai sejarah permusuhan dengan pengurus dan pemain, seperti Ronaldinho, Frank Rijkaard dan Mourinho , tetapi semua permusuhan ini tidak pernah berpanjangan, selalunya berakhir sebagai satu pertembungan ego hinggalah satu hari, dia bertegang urat dengan Pep Guardiola.

Eto'o tidak pernah mempunyai hubungan kerja dengan Guardiola untuk dimulakan. Dia selalu merasa kurang dihargai dan luahan perasaannya telah diketahui oleh akhbar. Dia cenderung kepada fakta bahawa dia telah diketepikan kerana Messi walaupun dia memainkan peranan penting dalam pasukan yang memenangi treble dalam musim pertama Guardiola.

Eto'o semakin kecewa menjelang penghujung kempen tahun 2008-2009 dimana dia ditukar jauh dari peranan biasanya untuk memaksimumkan peranan Messi. Peranan barunya juga menyaksikan permintaannya untuk kontrak yang lebih baik ditolak. Akhirnya, dia dipaksa keluar oleh Guardiola yang menganggap dia terlalu banyak mengganggu kerana dia sentiasa menyebarkan isu-isu ini dalam media.

Ibrahimovic adalah mesin pemenang kejuaraan. Dia seorang lelaki yang mempunyai sentuhan emas. Walau bagaimanapun, kariernya tidak begitu bersinar kerana di Barcelona. Dia menghabiskan satu musim yang sengsara di Barcelona, yang bermula dengan baik, namun akhirnya dia dipinjamkan ke AC Milan pada akhir musim.

Dia dibeli dengan harga 45 juta euro + Samuel Eto'o sebagai pertukaran. Perpindahan dan semua usaha yang telah dilakukan Barcelona menunjukkan bahawa mereka menganggapnya sebagai pembelian penting, dan dia membuktikannya dalam beberapa perlawanan pertamanya. Dia memulakan musim ini sebagai penyerang utama pasukan dan menunjukkan mengapa dia dianggap elit dengan menjaringkan 7 gol dalam 7 perlawanan pertamanya. Tetapi semuanya perlahan-lahan mulai suram. Seperti yang dinyatakan dalam autobiografinya:

"Ia adalah impian zaman kanak-kanak dan saya seolah-olah berada di awangan, ia bermula dengan baik tetapi kemudian Messi mula bercakap. Dia mahu bermain di tengah, bukan di sayap, jadi sistem berubah dari 4-3-3 ke 4-5 -1 Saya telah dikorbankan dan tidak lagi mempunyai kebebasan di lapangan yang saya perlu berjaya."

Berang apabila diubah menjadi seperti orang asing, terutamanya dengan arahan dari rakan sepasukan, Ibrahimovic sentiasa bertengkar dengan pengurus tersebut, bahkan sampai mengugutnya dan memaki hamun kepadanya. Ia berakhir dengannya dipindahkan ke AC Milan secepat mungkin.

Ramai yang menganggapnya sebagai beruntung dengan kehadiran Messi. Adalah dipercayai bahawa Pedro adalah pemain sub-par yang mendapat manfaat daripada kualiti pemain di sekelilingnya, tetapi senenarnya ia tidak benar sama sekali.

Pedro telah menghabiskan sebahagian besar kerjayanya yang dihantui situasi dimana dia membenarkan pemain lain untuk berkembang. Kemunculan Messi dan permintaan berikutnya untuk bermain di bahagian tengah telah menyebabkan dia kebingungan dalam kerjayanya dengan pengurus yang berbeza bereksperimen dengan kedudukannya secara berbeza untuk mendapatkan yang terbaik darinya.

Dia membuat kemunculan sulungnya pada tahun 2008, dan walaupun tidak mengalami kecederaan serius dalam kerjayanya, dia belum memulakan 30 atau lebih perlawanan dalam liga dalam satu musim. Dia merupakan pemain kaki kanan tetapi kecenderungan Messi untuk menyusup ke kanan telah melihatnya bermain di sayap kiri. Harapannya untuk bermain sebagai penyerang juga telah musnah, secara kekal.

David Villa, tidak dinafikan adalah penyerang terbaik Sepanyol, mungkin tidak berpeluang menyertai pasukan kelab terbesar Sepanyol. Dia menghabiskan sedikit masa kerana cedera, dan apabila dia tidak cedera dia akan memanaskan bangku simpanan, menonton, ketika rakan sepasukannya melakukan apa yang paling digemarinya, menjaringkan gol.

Villa menghadapi masalah yang sama di Barca. Dibayangi oleh kemahiran Messi, dia ditukar untuk bermain di sayap. Tetapi tidak seperti Eto'o dan Ibrahimovic, Villa tidak pernah mengadu; sentiasa memuji rakan sepasukan untuk kejayaan mereka. Waktunya di Barcelona menyaksikan statusnya sebagai salah satu penyerang yang paling berbahaya di dunia tenggelam dan dia dilepaskan untuk memulihkan reputasinya di Atletico Madrid, di mana dia membuktikan nilainya dengan memenangi gelaran.


5 Kes Jenayah Paling Kejam Yang Dilakukan Oleh Individu Berpakaian Badut

Filem IT akan ditayangkan tak lama lagi. Pada kami dari team Iluminasi, kami setuju filem ini adalah antara filem paling memberi kesan kepada kami membesar.

Dengan dua filem berasingan yang menceritakan mengenai insiden kemunculan badut yang menyeramkan sewaktu watak-watak itu kecil sehingga mereka dewasa, filem IT yang baru diharapkan dapat menyaingi atau menambahbaik elemen supernatural yang ada dalam filem klasik itu.

Jika watak jahat filem IT ditunjukkan sebagai seorang badut kejam, adakah ada berlaku jenayah-jenayah yang dilakukan oleh badut? Ada. Berikut adalah 5 jenayah paling kejam yang dilakukan oleh badut di serata dunia.

Pada 26 Mei 1990, jam baru 10:45 pagi di Wellington, Florida, Marlene Warren membuka pintu rumahnya dan mendapati seorang badut berdiri sambil memegang sejambak bunga dan dua belon berilustrasi Snow White. Serentak dengan itu badut tersebut menembak Marlene di muka dan Marlene meninggal di hospital dua hari kemudiannya. Warren, anak Marlene cuba mengejar badut tersebut yang melarikan diri dengan kereta berwarna putih, namun gagal mengenalpasti sebarang maklumat.

Suspek utamanya adalah suami Marlene, Michael. Siasatan polis tidak mendapati sebarang bukti, namun berjaya menimbulkan isu hubungan Michael dengan wanita lain yang juga pekerjanya serta nilai perlindungan insurans Marlene yang besar, yang boleh menjadi motif. Namun suspek utama adalah wanita yang menjadi perempuan simpanan Michael.

Dia dikenalpasti membeli bunga dan belon itu di kedai berdekatan rumahnya dan pekerja kedai sewa baju mengecam wanita itu sebagai individu yang menyewa pakaian tersebut, namun bukti kukuh mengaitkan wanita itu dengan pembunuhan tersebut belum ditemui. Sehingga kini kes ini belum diselesaikan.

Pada 2014, beberapa orang badut bersenjata menggemparkan penduduk di daerah Wasco dan Bakersfield, California. Semuanya bermula apabila sepasang kekasih memuatnaik gambar mereka dalam pakaian badut menakutkan yang kemudiannya ditiru oleh individu-individu tidak bertanggungjawab.

Seorang remaja ditahan kerana mengejar kanak-kanak ketika berpakaian badut namun individu-individu lain yang bersenjata tidak dapat ditahan.

Pada Oktober 2007, seorang lelaki bekas polis dan ahli gereja yang bertugas sebagai seorang badut di gereja-gereja ditangkap kerana memiliki bahan pornografi kanak-kanak ketika sedang dalam perjalanan untuk melakukan seks dengan individu bawah umur.

Paul Carlock Jr. yang telah memegang watak Klutzo the Clown selama lebih 10 tahun, baru saja pulang daripada Filipina ketika ditahan di lapangan terbang. Siasatan ke atas kamera beliau mendapati kandungan memorinya penuh dengan gambar kanak-kanak bawah umur dalam keadaan memalukan. Paul memberi alasan yang gambar tersebut diambil untuk menunjukkan kedaifan pusat jagaan kanak-kanak di FIlipina.

Siasatan lanjut mendapati 3 kanak-kanak Filipina mengaku diraba oleh Paul dan penyiasat menjumpai 21 video lucah kanak-kanak di rumahnya. Menafikan semua tuduhan, Paul dijatuhkan hukuman penjara sementara menunggu perbicaraan. Dia meninggal sebelum sempat dibicarakan.

14 orang ditangkap ketika mengejar orang ramai dengan bersenjatakan pistol, pisau dan kayu besbol di Perancis, pada bulan Oktober tahun 2014.

Pada bulan yang sama, seorang lelaki berpakaian badut ditahan selepas membelasah seorang pejalan kaki dengan batang besi di Montpellier. Seorang pelajar cedera diserang seorang badut yang menyerangnya dengan kapak. 4 orang badut menakutkan sebuah sekolah di Lievin.

Seperti menjadi satu trend, kemunculan badut-badut itu menakutkan orang ramai sehingga badan berkuasa mengharamkan penggunaan pakaian badut pada November 2014. Semuanya bermula dengan sebuah video prank dari Youtube yang menjadi inspirasi kepada semua kes yang menakutkan seluruh Perancis

Pogo the Clown adalah avatar kepada pembunuh bersiri terkenal, John Wayne Gacy. Selepas dibebaskan dari penjara selama 10 tahun atas kesalahan sodomi terhadap remaja bawah umur, John berpindah ke daerah Des Plaines, Illinois untuk memulakan hidup baru. DIa mula berkhidmat sebagai Pogo the Clown, badut yang meraikan hari jadi dan selalu berkunjung ke hospital.

Dengan menggunakan samarannya bagi mengenalpasti mangsa, John berjaya mencabul, merogol dan membunuh 33 orang budak lelaki dari tahun 1972 hingga tahun 1978. John disabitkan dalam 12 tahun dan dihukum mati menggunakan suntikan beracun pada 9 Mei 1994.

Semasa menunggu hukuman mati, John menghabiskan masanya dengan melukis dirinya dengan berpakaian seperti Pogo the Clown, yang sebenarnya jauh lebih menakutkan berbanding watak Pennywise dalam filem IT.


16 Fakta Menarik Mengenai Manusia Paling Kaya Di Dunia Bill Gates

Ketika dan saat ini, manusia terkaya di atas muka bumi dari segi harta benda adalah saudara Bill Gates. Beliau merupakan pengasas bersama syarikat gergasi Microsoft Corporation yang ditubuhkan pada tahun 1975 bersama rakannya, Paul Allen.

Jika dalam artikel lalu iluminasi berkongsi mengenai rumah Bill Gates, kali ini kami ingin berkongsi 16 fakta menarik mengenai manusia terkaya di dunia ini.

Syarikat gergasi Microsoft antara syarikat yang paling berjaya di atas muka bumi. Dan kerana terlalu berjaya, gaji Bill Gates mencecah RM48.4 billion setahun (2013), iaitu sebanyak RM1,624 setiap saat.

Jadi kalau Bill Gates ternampak duit USD100 atas jalan, adalah menjadi pelaburan yang merugikan kalau beliau mengutip duit tersebut, kerana setiap saat beliau memperoleh 4 kali ganda nilai itu.

Menurut Bill Gates, membaca adalah cara untuk beliau menambahkan pengetahuan, dan menguji pemahamannya. Beliau membaca 50 buah buku setahun.

Minat terhadap membaca bermula sejak kecil. Ketika remaja, Bill Gates membaca keseluruhan siri buku "World Book Encyclopedia".

Ketika berusia 13 tahun dan bersekolah di sekolah persedian Lakeside, Bill Gates menulis program komputernya yang pertama menggunakan komputer General Electric (GE). Ia merupakan permainan seperti tic-tac-toe yang anda boleh bermain menentang komputer.

Selepas pihak sekolah mendapat tahu kebolehan komputer Bill Gates, beliau diberikan tugas untuk menulis program komputer bagi menyusun pelajar-pelajar dalam kelas.

Beliau sangat licik dan mengubah kod yang ditulis supaya beliau ditempatkan di dalam kelas yang penuh dengan pelajar perempuan yang comel.

Bagi mereka yang ingin menyambung pelajaran ke peringkat kolej atau universiti di Amerika Syarikat, mereka harus menduduki ujian SAT. Markah penuh bagi SAT adalah 1600, dan Bill Gates memperoleh 1590.

Markah SAT untuk diterima masuk ke Universiti Hardvard adalah 1540.

Seperti banyak usahawan teknologi lain yang berjaya, Bill Gates juga merupakan seorang yang tidak menghabiskan pelajaran di universiti. Pada tahun 1975, beliau meninggalkan Universiti Harvard untuk memberi tumpuan sepenuhnya kepada Microsoft.

Walaupu genius, Bill Gates juga seperti manusia biasa. Pada tahun 1977, 2 tahun selepas berhenti belajar, beliau ditahan di New Mexico atas kesalahan memandu tanpa lesen dan melanggar lampu merah. Boleh tahan juga Bill Gates ya!

Bill Gates menghafal nombor plat kenderaan pekerjanya untuk memantau aktiviti mereka. Namun setelah syarikatnya semakin membesar, beliau tidak lagi mampu melakukannya.

Menurut Bill Gates, jika syarikat Microsoft tidak berjaya, beliau akan mengkaji dan menyelidik mengenai Artificial Intelligence (AI)

Walaupun sentiasa sibuk dengan hal-hal kerja, Bill Gates masih sempat mendengar muzik. Kumpulan muzik kegemarannya adalah Weezer, dan juga U2.

Bahasa asing adalah satu kemahiran yang sangat berguna. Dan bagi Bill Gates, beliau tidak tahu apa-apa bahasa selain Bahasa Inggeris. Dan menurutnya, ia adalah penyesalan yang paling besar dalam hidupnya setakat ini.

Walaupun tersangat kaya, namun Bill Gates dahulunya menaiki kapal terbang seperti orang biasa. Menurut Brad Silverberg, ketika beliau baru menyertai Microsoft pada 1990, ketika itu Microsoft sudah menjadi syarikat yang berjaya. Namun polisi syarikat adalah semua orang harus menaiki pesawat biasa.

Termasuklah Bill Gates, yang duduk di tempat duduk tengah, sambil membaca buku, seperti tak ada apa-apa berlaku. Namun kini Bill Gates menggunakan pesawat yang dibelinya pada tahun 1997, yang beliau anggap sebagai "belanja besar".

Bukan sahaja kaya, tapi dermawan. Bill Gates terkenal dengan sifat dermawannya dengan menubuhkan Bill & Melinda Gates Foundation yang dilancarkan pada tahun 2000. Tujuan penubuhannya adalah menghapuskan kemiskinan, penjagaan kesihatan dan juga pendidikan. Bagi sudut kesihatan, yayasan ini fokus kepada penyakit maut seperti malaria dan polio.

Bill Gates juga melakukan kerja meyakinkan billionaire-billionaire yang lain supaya menandatangani "Giving Pledge", iaitu perjanjian untuk menderma majoriti daripada kekayaan mereka untuk digunakan dalam kerja amal. Sehingga kini, terdapat 158 ahli yang menyertai ikrar ini, dengan jumlah terkumpul sebanyak RM1.536 trillion.

Antara nama terkenal yang menyertai ikrar ini termasuklah Tan Sri Dato' Seri Vincent Tan, Mark Zuckerberg, Warren Buffet, Michael Bloomberg, Paul Allen, Elon Musk dan Richard Branson.

Dengan kekayaan yang dimilikinya, hampir semua benda di dunia ini mampu dibeli oleh Bill Gates. Namun, ia tidak berlaku. Menurut Bill Gates, beliau tidak pernah menginginkan kereta-kereta baru, atau perkara materialistik.

"Tapi saya beli banyak buku," jelas beliau. "Disebalik kekayaan dan kebanggaan ini, berapa banyak makanan sangat yang anda boleh makan, dan berapa banyak baju yang anda boleh pakai?," tambahnya lagi.

Bill Gates tidak memberikan anak-anaknya telefon pintar sehingga umur 14 tahun. Selain itu, beliau sangat benci untuk membesar dengan mengharapkan mewarisi kekayaan yang sangat banyak.

"Orang akan melayan dengan pelik sekali. Saya akan berasa sangat janggal, dan tak bersemangat," kata beliau. Beliau juga memberitahu anak-anaknya akan diberikan wang simpanan, namun tidaklah begitu banyak.

Menurut Bill Gates, meninggalkan wang yang terlalu banyak kepada anak-anak tidak akan membantu, malah akan memanjakan lantas merosakkan mereka.

Ketiga-tiga anak beliau hanya akan diberikan USD10 juta (RM42 juta) setiap seorang. Walaupun nilai itu banyak bagi kita, namun ia tidaklah seberapa dan hanya 0.15% daripada kekayaan beliau iaitu RM362 billion.


Pasar Borong Mexico Ini Adalah Yang Terbesar Di Dunia

Bilakah kali terakhir anda ke pasar untuk membeli sayur-sayuran, buah-buahan atau bahan makanan lain?

Di Semenanjung Malaysia, pasar borong yang paling popular dan terbesar mungkin sekali adalah Pasar Borong Selayang. Sesiapa yang pernah ke sana pasti tahu betapa sesaknya keadaan di pasar borong yang menjadi tumpuan peniaga dan orang ramai untuk mendapatkan barang makanan pada harga yang lebih murah dan dalam kuantiti yang banyak. Kereta dan lori memenuhi persekitaran pasar dan membuatkan sesiapa yang tidak biasa menjadi pening kepala.

Central de Abasto adalah pasar borong terbesar di dunia dan terletak di Mexico City.

Di sini, segala jenis hasil pertanian dan barangan makanan dari seluruh pelusuk Mexico dijual. Ianya terletak berdekatan dengan Iztapalapa dan merupakan kawasan komersil yang paling penting di Mexico. Setiap hari hampir 30,000 tan barangan dijualbeli di pasar borong yang berfungsi sebagai tempat pertemuan untuk pengeluar, pemborong, pengedar, peruncit dan juga orang kebanyakan untuk mendapatkan bekalan makanan ini.

Central de Abasto ini terletak di atas suatu kawasan dengan keluasan 3.28 kilometer persegi. Bangunan utamanya yang mempunyai saiz 820,000 meter persegi menempatkan lebih 2000 perniagaan yang tertumpu kepada penjualan buah, sayur, daging dan makanan yang telah diproses. Jika dibandingkan dengan keluasan padang bola sepak, keluasan ruang perniagaan di Central de Abasto ini adalah lebih kurang 102 padang bola.

Selain daripada itu, pasar borong bersaiz gergasi ini juga dilengkapi dengan fasiliti lain seperti penyejukan, pengangkutan, pembungkusan dan lain-lain. Pasar ini memberikan 70,000 orang penduduk Mexico City peluang pekerjaan dan ianya dikunjungi oleh seramai 300,000 pelanggan setiap hari. Atas sebab itu, maka beratus-ratus kafe, kedai makan dan restoran wujud untuk menyediakan makanan kepada pekerja dan pengunjung yang teramat ramai ini.

Beratus-ratus lori treler membawa masuk bertan-tan hasil pertanian ke pasar borong ini setiap pagi. Untuk memindahkan barangan ini untuk dijual, sejenis troli yang dikenali sebagai diablos digunakan. Terdapat lebih daripada 12,000 troli seperti ini di segenap Central de Abasto dan ianya dikendalikan oleh penarik yang dipanggil diableros.

Troli ini digelar sebagai diablos kerana ianya amat liar dan sukar dikawal apabila sudah dipenuhi dengan muatan. Setiap hari, setiap diableros berjalan sejumlah hampir 32 kilometer dan mengangkut beribu-ribu kilogram muatan semasa menghantar barangan yang telah dijual ke segenap penjuru pasar borong ini.

Pasar borong ini berfungsi sebagai komponen paling penting dalam pengedaran makanan di seluruh Mexico. Apa yang menakjubkan, di dalam pasar borong ini terdapat 17 cawangan pelbagai bank yang menjadi tempat deposit berjuta-juta Dollar Amerika hasil jualan setiap hari. Disebabkan oleh jumlah wang yang sangat besar berlegar di pasar borong ini, ianya menjadi tarikan kepada penjenayah. Untuk mengawal keselamatan di pasar borong ini, seramai 700 anggota polis ditugaskan di sini dan pemantauan juga dijalankan melalui kamera litar tertutup.

Jenayah paling serius di Central de Abasto adalah kes penculikan di mana ahli keluarga dan anak-anak pemilik perniagaan yang besar menjadi sasaran penculik yang inginkan wang tebusan. Beratus-ratus kes penculikan berlaku setiap tahun dan pemantapan tahap keselamatan di pasar borong ini sentiasa ditingkatkan untuk mengurangkan kes-kes penculikan ini. Jenayah lain seperti rompakan, pelacuran, pengedaran dan penyalahgunaan dadah masih berlaku walaupun dikawal ketat oleh pihak berkuasa.


Benarkah Jepun Dan Korea Maju Tanpa Bahasa Inggeris?

Bahasa Inggeris sememangnya penting di zaman tanpa sempadan. Bukan mahu mengangkat bahasa asing, namun kita tak dapat menafikan manfaat yang diperoleh daripada penguasaan Bahasa Inggeris yang baik.

Namun, ada segelintir pihak yang seolah-olah menafikan kebenaran ini, dengan memberi komen seperti, "Korea Selatan dan Jepun boleh maju, walaupun tak guna Bahasa Inggeris. Kenapa kita Malaysia nak mengangkat bahasa asing? Guna sahaja Bahasa Kebangsaan,".

Sejauh mana kebenaran pendapat ini? Adakah ia berasas, atau hanya menggunakan emosi semata-mata?

Perlu diketahui, antara salah satu faktor yang menyumbang kepada pengangguran yang berleluasa ketika adalah penguasaan Bahasa Inggeris oleh graduan yang lemah. Malah, ada yang langsung tidak boleh bertutur dalam bahasa ini.

Di saat dunia semakin berkembang dan Bahasa Inggeris menjadi medium utama perantaraan, masih ramai yang tidak mengendahkannya. Kita sepatutnya berusaha mengikut arus semasa, bukan hanya berpegang kepada prinsip. Jika ia membawa kepada kebaikan, tak salah untuk berubah.

Perkara ini perlu diterapkan sejak kecil lagi, terutamanya di sekolah. Sejauh mana penguasaan di tahap sekolah? Jom kita lihat video ini:

Menurut pendapat anda, apakah yang membuatkan kita malas, atau segan untuk mempelajari dan menggunakan Bahasa Inggeris? Adakah disebabkan tidak pandai? Itu boleh dipelajari. Adakah sebab malas? Itu boleh dipupuk? Adakah sebab sikap bencikan bahasa asing? Barangkali tidak. Adakah disebabkan pengaruh persekitaran? Mungkin juga.

Jadi benarkah Jepun dan Korea mampu maju tanpa Bahasa Inggeris. Sebagai contoh, jom kita lihat dari segi industri automotif.

Penulis tertarik dengan perkongsian oleh saudara Hans dalam artikelnya mengenai pengalamannya menghadiri Beijing International Auto Show, dua kali berturut-turut. Ikuti kisahnya:

Terdengar anak-anak muda China berbual dengan rakan sekerja dalam bahasa Jerman ketika singgah di kawasan pameran BMW. Dan ketika melawat kawasan Peugeot, terdengar pertuturan dalam bahasa Perancis. Bahasa Jepun pula boleh didengari ketika melalui kawasan pameran Toyota. Dan terdapat ramai staf antarabangsa dari Jerman, Jepun dan Perancis yang boleh bertutur dalam Bahasa Cina.

Dari sini boleh disimpulkan bahawa bagi graduan dari China, kemahiran tambahan seperti penguasaan bahasa asing boleh membawa mereka setapak ke hadapan dan lebih banyak peluang akan terbuka. Ini adalah kerana persaingan yang terlalu sengit di China, yang mana graduan di Malaysia tak akan pernah faham.

Bayangkan apa yang mereka perlu lakukan untuk kelihatan menyerlah, di dalam negara yang mempunyai hampir 1.4 billion penduduk hampir 50 kali ganda penduduk Malaysia. Kita tidak lagi berada di tahun 1950 dan British bukanlah lagi satu empayar. Ini tahun 2017, di mana ekonomi sedang pesat membangun.  Jadi, anda perlu buka minda anda, bahawa bahasa Inggeris bukan lagi satu kelebihan, tetapi hanya satu kebolehan asas.

Dianggarkan 1.8 billion manusia mampu berbahasa Inggeris, dan ramai lagi yang berkemahiran dalam bahasa asing seperti bahasa Jepun, Cina, Jerman, Perancis, Korea dan sebagainya yang selain dari bahasa Inggeris.

Lebih mengecewakan, terdapat pendapat adalah tidak realistik bagi pelajar tempatan untuk menguasai lebih daripada satu bahasa. Ini membuatkan mereka beranggapan bahasa kebangasaan perlu didahulukan. Pendapat seperti ini sebenarnya melengahkan masa, yang mana tidak sedar bahawa kualiti yang ada pada graduan kita semakin merosot dan berada di tahap kritikal.

Ya, Korea Selatan dan Jepun mampu menjadi negara maju, walaupun tidak menguasai Bahasa Inggeris. Tapi itu ketika zaman dahulu kala dimana dunia dan ekonomi global pesat seperti sekarang. Jika dibincangkan mengenai sikap orang tempatan dengan rakyat Jepun atau Korea, sangatlah berbeza.

Pada tahun 2014, bekas Menteri Keadilan Jepun, Midori Matsushima, meletakkan jawatan dan meminta maaf sambil menundukkan kepala ketika sidang media, kerana didakwa pihak pembangkang melanggar undang-undang pilihan raya dan penggunaan dana politik.

Kesalahannya? Beliau dituduh membeli hati pengundi, dengan memberikan kipas tangan bernilai RM3.00 secara percuma ketika kempen pilihan raya. Hanya dituduh, dan belum lagi didapati bersalah sudah meletakkan jawatan, hanya kerana malu. Rakyat Jepun tersangat sensitif dengan rasa malu. Kita pula? Fikirkan sendiri.

Begitu juga dengan budaya Korea. Rasa bertanggungjawab yang melampau memupuk jati diri mereka. Tragedi feri MV Sewol karam pada tahun 2014 yang mengorbankan 295 nyawa, yang kebanyakannya pelajar Danwon High School. 9 hari kemudian, Perdana Menteri Korea Selatan, Jung Hong Won telah meletakkan jawatan kerana insiden itu. Penolong pengetua sekolah itu pula, Kang Min-kyu yang diselamatkan dalam tragedi itu, membunuh diri beberapa hari kemudian.

Jadi, daripada kisah ini, adakah kita masih boleh katakan, "Jepun dan Korea tak guna bahasa Inggeris pun boleh berjaya"?. Kita langsung tak boleh nak samakan diri kita dengan orang Jepun dan Korea. Terlalu jauh beza kita dan mereka.

Seperti satu pepatah yang diberikan, "Jepun kalau bisu pun boleh berjaya". Begitu juga dengan Korea.

Menurut saudara Hans lagi, yang berpengalaman dalam bidang otomotif, beliau sangat tak faham dari mana datangnya pendapat industri automotif Jepun maju, tanpa Bahasa Inggeris. Sehingga kini beliau belum pernah mengenali seorang pun tokoh automotif Jepun yang tak boleh bertutur dalam Bahasa Inggeris.

Ketika saudara Hans menemuramah ketua jurutera termuda di Honda, Ryo Mukumoto, ada bantuan daripada penterjemah. Namun ketika berborak dengan Ryo kemudiannya, langsung tak ada masalah dalam berbahasa Inggeris. Mereka menggunakan khidmat penterjemah bukan kerana tak tahu Bahasa Inggeris tetapi kerana kurang yakin di khalayak ramai, dan risaukan menyinggung perasaan tetamu jika tersalah kata.

Mungkin operator kilang, atau pegawai bawahan kurang dalam berbahasa Inggeris, namun jika mahu naik pangkat, Bahasa Inggeris wajib bagi mereka.

Malah, Bahasa Inggeris akan dijadikan bahasa rasmi di Honda menjelang tahun 2020. Staf-staf di Jepun digalakkan menghadiri kelas bahasa Inggeris, kerena Honda kini sudah ke tahap di mana mereka bukan lagi sebuah syarikat Jepun.

Cara dan budaya bekerja yang "terlalu Jepun" sudah tidak relevan. Malah, ketua prokej kereta paling handal Honda- NSX, bukanlah warga Jepun, tetapi warga Amerika syarkat, yang hanya boleh berbahasa Inggeris. Beliau adalah ketua projek pertama di Honda dari bangsa asing.

Kini kerja-kerja R&D Honda, seperti syarikat automotif yang lain, dijalankan di luar Jepun seperti Amerika Syarikat, China, Thailand, Indonesia, UK, India, Jerman dan juga Brazil. Jadi jika mereka tak boleh berbahasa Inggeris, ini akan membantutkan proses.

Bukan bagi Honda sahaja, malah begitu juga dengan Nissan dan Renault. Seperti yang dikatakan oleh CEO Renault-Nissan Alliance, Carlos Ghosn yang berbunyi:

Malah, antara salah satu faktor Nissan berjaya di bumi Amerika Syarikat, adalah disebabkan penguasaan bahasa Inggeris fasih oleh pengasas Nissan USA, Yutaka Katayama. Di Amerika Syarikat, beliau digelar "Father of the Z" atau "Mr.K", kerana jasa beliau menaikkan nama kereta sport pertama Nissan di pasaran eksport, iaitu 240Z.

Sebelum ini, kereta sport tersebut diberi nama Datsun Fairlady, dan kerana fasih dengan bahasa Inggeris dan budaya di Amerika, Yutaka bertengkar dengan ibu pejabat Nissan di Jepun kerana ingin menukarkan namanya. Beliau tahu nama Fairlady akan dijadikan bahan jenaka di Amerika Syarikat, yang menukarkannya kepada Datsun 240Z.

Bagi Presiden Toyota pula, Akio Toyoda, beliau fasih berbahasa Inggeris. Beliau bertutur dalam bahasa Jepun dengan media Jepun, dan berbahasa Inggeris di luar Jepun. Toyota merupakan syarikat ke-5 dengan perolehan tahunan paling tinggi di dunia iaitu sebanyak RMRM1.112 trilion. Lihat video Akio Toyoda memberi ucapan.

Itu cerita Jepun. Bagaimana pula dengan Korea Selatan? Ini akan menyangkal pendapat anda bahawa industri automotif Korea Selatan maju tanpa perlu Bahasa Inggeris. Pengasas Hyundai, Chung Ju Yung, sangat mementingkan Bahasa Inggeris.

Menurut sumber dari Made in Korea: Chung Ju Yung and the Rise of Hyundai Hyundai bermula sebagai sebuah syarikat pembinaan. Mereka mendapat kontrak membina kem tentera darat Amerikat Syarikat di Busan. Kontrak tersebut ditawarkan kepada Hyundai kerana Hyundai adalah satu-satunya syarikat tempatan yang mampu berkomunikasi dengan tentera Amerika Syarikat.

Ia merupakan usaha adik kepada pengasas Hyundai, iaitu Chung In Yung fasih dalam berbahasa Inggeris, yang bekerja sebagai penterjemah kepada Hank MacAlister, tentera Amerika Syarikat.

Seterusnya Hyundai meluaskan projek pembinaan ke luar negara seperti negara Arab dan Thailand. Projek ini dijalankan oleh In Yung yang fasih berbahasa Inggeris. Penguasaan Bahasa Inggeris In Yung merupakan faktor terkuat kejayaan Hyundai di luar bumi Korea Selatan.

Dan apabila Hyundai mula menceburi dalam industri automotif, mereka mula mengeskport kereta ke Amerika Syarikat dan menjadi syarikat pembuat kereta Korea pertama bertapak di Amerika Syarikat.

Penubuhan Hyundai Motor America digalas oleh seorang lagi adik Ju Yung, iaitu Chung Se Yung. Se Yung yakin untuk menggalas tanggungjawab itu di Amerika Syarikat, kerana beliau juga tahu dan fasih berbahasa Inggeris. Hyundai juga merupakan syarikat Korea pertama yang mewajibkan kelulusan Bahasa Inggeris dalam peperiksaan temuduga.

Chung Ju Yung kemudiannya menjadi antara orang terkaya di Korea Selatan, namun masih ke pejabat beliau dengan berjalan kaki sejauh 4 kilometer, bersama anak-anaknya yang juga merupakan pekerja di Hyundai.

Dan bagi syarikat Kia pula, daripada hanya menjadi jaguh kampung di Korea, kini menjadi syarikat global. Ia adalah merupakan usaha seorang warga Jerman, Peter Schreyer. Dan bahasa apa yang beliau gunakan? Bahasa Inggeris.

Memang benar dahulunya Jepun dan Korea tidak menggunakan Bahasa Inggeris dan mampu menjadi antara kuasa-kuasa besar dunia dalam industri automotif. Itu adalah disebabkan ketekunan, kegigihan dan budaya mereka yang terlalu sukar untuk kita contohi.

Dan ketika waktunya telah sampai untuk mereka menggunakan Bahasa Inggeris bagi mengembangkan syarikat mereka ke peringkat global, mereka tidak berkata "Kami tidak perlu bahasa Inggeris untuk maju" atau "Kami pentingkan bahasa Ibunda lebih daripada bahasa asing", sebaliknya mempelajari dan menggunakannya serta-merta.

Jadi diharapkan supaya mereka yang mempunyai mentaliti bahawa Bahasa Inggeris itu tidak penting, dan anda boleh berjaya tanpanya, supaya segera membuka minda dengan lebih luas, agar kita sama-sama maju.


Mydin - Kisah Bagaimana Daripada Sebuah Kedai Runcit Menjadi Empayar Hypermarket

Siapa tak kenal dengan Mydin Mohamed Holdings. Ia merupakan syarikat perniagaan dan borong yang terbesar di Malaysia. Dengan slogan terkenal, "Mengapa bayar lebih? Belilah dengan harga borong", pasaraya besar Mydin kini dianggap sebagai tempat utama untuk membeli belah, dengan keuntungan tahunan mencecah RM2.6 billion.

Ia merupakan hasil usaha pengasasnya, Allahyarham Mydin Mohamed dengan bantuan ahli keluarganya, yang menjadikan nama Mydin dikenali di serata Malaysia.

Namun, setiap kejayaan pasti ada pengorbanan dan cabaran tersendiri. Dan bagi setiap yang di atas, pasti bermula dari bawah. Begitu juga dengan Mydin. Dan walaupun pengasas Allahyarham Mydin Mohamed telah pergi meninggalkan kita pada tahun 2016, namun ia legasi ditubuhkannya sangat bermanfaat kepada seluruh rakyat Malaysia.

Pengasasan pasaraya Mydin bermula hampir 100 tahun yang lalu iaitu pada tahun 1918 oleh bapa beliau, Gulam Husen Bin Jamal. Datuk kepada Mydin Mohamed iaitu Jamal, serupakan seorang imigran Muslim dari India. Pada tahun 1928, Mydin Mohamed dilahirkan di Pulau Pinang. Perniagaan runcit keluarga mereka bermula pada tahun 1940 di pasar malam.

Namun malang sekali kedai tersebut telah dibakar ketika Perang Dunia Kedua melanda dan membuatkan keluarga mereka kehilangan segala-galanya. Tragedi itu walaubagaimanapun tidak mematahkan semangat Mydin. Beliau semakin bersemangan dan dengan keazaman, kesungguhan dan kepercayaan yang ada, beliau meneruskan perniagaan borong tersebut.

Mydin Mohamed berkahwin ketika beliau berusia 21 tahun, dengan seorang gadis dari India, bernama Roshwan Bai. Perkongsian hidup pasangan ini dikurniakan anak seramai 7 orang, 4 daripadanya lelaki dan 3 perempuan.

Ketika berusia 29 tahun, berbekalkan modal yang ada, Mydin Mohamed membuka kedai runcit pertamanya pada tahun 1957.  Kedai kecil yang hanya berdindingkan kayu itu diberi nama Syarikat Mydin Mohamed, terletak di Jalan Tok Hakim, Kota Bharu, Kelantan. Mydin memulakan perniagaan dengan menjual mainan kanak-kanak dan barangan am.

Beliau yang tidak keseorangan dan dibantu oleh anak-anaknya. Berkat kesabaran dan percaturan perniagaan yang baik, bisnes Mydin mula melebarkan sayap ke Terengganu pada tahun 1979. Pada tahun 1987, anak kedua Mydin Mohamed iaitu Datuk Ameer Ali, menyertai Syarikat Mydin Mohamed.

Beliau yang berkelulusan Ijazah Sarjana dalaam Perniagaan Antarabangsa dari Sonoma State University, California bekerja di Arab Malaysian Merchant Bank terlebih dahulu sebelum menyertai perniagaan keluarga.

Dan pada tahun 1989, nama Mydin telah dibawa ke Lembah Klang apabila cawangan di Jalan Masjid India dibuka. Pembukaan cawangan ini merupakan satu titik tolak perubahan industri peruncitan di Malaysia dan permulaan kejayaan Mydin Mohamed Holdings. Cawangan di Jalan Masjid India mendapat sambutan yang menggalakkan daripada penduduk tempatan.

Ini memberikan keyakinan kepada Datuk Ameer yang kini CEO syarikat ini, untuk membuka pasaraya besar Mydin pertama di Subang Jaya. Namun ia tidak semudah itu. Walaupun perniagaan mereka kelihatan berjaya, namun tidak mudah untuk mendapatkan pembiayaan dari bank untuk membina Mydin Subang Jaya.

Menurut Datuk Ameer, tiada satu bank pun mahu memberikan pinjaman ketika mereka mahu membuka Mydin Subang Jaya. "Ia adalah satu kerja gila untuk membuka sebuah pasaraya besar berdekatan dengan pasaraya yang sudah kuat dan terkenal (Giant). Bagaimana anda mahu bersaing dengan syarikat sebesar itu?", kata pihak bank kepada beliau.

Datuk Ameer juga diingatkan oleh pihak bank bahawa ia adalah satu risiko besar untuk membuka cawangan di Subang Jaya kerana Mydin terkenal dengan barangan murah dan pasarannya terhad kepada kawasan berpendapatan rendah seperti di Jalan Masjid India dan bandar-bandar kecil.

Namun apa yang dijawab oleh Datuk Ameer sangat bernas. "Orang Malaysia suka pergi pasar malam kan? Kenapa? Kerana barangannya murah. Saya tinggal di Bangsar yang merupakan kelas pertengahan (ketika itu). Pernah tak anda pergi ke pasar malam di situ? Orang masih mahukan belian yang baik,".

Tak berputus asa mendapatkan dana selepas ditolak oleh beberapa buah bank, beliau akhirnya mendapat pinjaman daripada Bank Arab-Malaysian Berhad. Terbukti gerak hati beliau kuat, pasaraya Mydin Subang Jaya mendapat sambutan, dan selepas setahun beroperasi mereka terpaksa menambah tempat letak kereta untuk menampung jumlah pelanggan.

Kejayaan itu menjadi satu batu loncatan kepada Datuk Ameer dan kumpulan syarikat Mydin untuk memperluaskan lagi empayar mereka. Kini pihak bank sudah mempercayai pelan perniagaan yang dibawa oleh Mydin, tiada halangan lagi untuk Datuk Ameer membuka cawangan demi cawangan bermula daripada pasaraya besar sehinggalah kedai runcit dan pasaraya mini, mengikut lokasi.

Apa yang hanyalah sebuah kedai runcit berdindingkan kayu kini telah bertukar menjadi perniagaan pasaraya besar bernilai bilion ringgit. Bermula dengan dirinya sendiri, Mydin Mohamed, dan juga bantuan isteri serta anak-anaknya, kini kumpulan syarikat ini mempunyai lebih daripada 6,500 pekerja dengan perolehan tahunan sebanyak RM3 billion.

Dan daripada hanya menjual mainan kanak-kanak, barangan rumah dan runcit, kini Mydin meniagakan hampir setiap aspek perniagaan peruncitan.

Segala pengorbanan dan kegigihan kini terbalas apabila Mydin Mohamed Holdings kini mempunyai lebih daripada 270 buah kedai, termasuklah 18 pasaraya besar, 16 emporium, 3 bazaar, 48 pasar mini, 8 kedai serbaneka (MyMart), 6 cawangan beroperasi sebagai Mydin Mart, 7 kedai runcit premium (SAM's Groceria), 2 kedai makan premium (SAM's Deli), dan terbabit dengan 162 buah Kedai Rakyat 1Malaysia di serata Malaysia.

Dan bagi yang tak tahu SAM's Groceria dan SAM's Deli adalah milik Mydin Mohamed Holdings, SAM adalah singkatan kepada "Saya Anak Malaysia".

Datuk Ameer juga berkongsi rahsia kejayaan Mydin. "Adalah sangat penting untuk kita tahu apa yang kita buah, dan buat apa yang kita tahu. Kami sudah lama menceburi bidang peruncitan dan borong, dan kami berpegang kepada kepakaran kami", jelas Datuk Ameer Ali.

Beliau juga memberitahu kita harus mempunyai kemahuan untuk berjaya, dan rajin serta bijak dalam berbuat sesuatu. Tiada apa yang datang bergolek, kita harus kuat bekerja dan berkorban masa bersama keluarga serta hidup kita. "Tak ada jalan mudah,", tambahnya lagi.


Apa Perlu Buat Sekiranya Penyewa Rumah Tidak Membayar Duit Sewa

Setiap pemilik rumah yang menyewakan rumah kepada orang lain mengimpikan penyewa yang boleh membayar sewa rumah mengikut masa yang telah dijanjikan. Malangnya, tidak semua pemilik rumah bernasib baik.

Kali ini kami ingin berkongsi pengalaman Pn. Syazanna Hadenan menyelesaikan masalah berhadapan dengan penyewa yang sudah tidak membayar sewa rumah selama 4 bulan dan cara yang dilakukan untuk berhadapan dengan kes sebegini.

Ini adalah pengalaman saya menguruskan penyewa yang enggan untuk keluar rumah walaupun tempoh menyewa telah tamat dan sudah disuruh untuk keluar. Apa yang telah berlaku adalah bekas penyewa saya telah culas membayar duit sewa rumah selama 4 bulan, daripada bulan Mei sehingga Ogos. Kontrak sewa sepatutnya tamat pada bulan Julai 2017.

Pada bulan Ogos 2017, terdetik hati untuk menyemak bil TNB, RM1800 bil tunggakan! Perasaan hendak maki bertimbun-timbun tapi bersabarlah hati. Bila WhatsApp tanya pasal sewa, memang tidak reply. Bila tanya bila hendak keluar dia jawab awal bulan 9. Hello, mister? I didn’t give you any permission to stay any longer pun. Siapa owner? Siapa tenant? Dia pula buat keputusan hendak keluar bila. Jadi, pada 8 September penyewa tersebut akhirnya keluar dengan meninggalkan kunci pagar dengan begitu sahaja. Blerghhh~

1) Dari first month yang dia tidak bayar sewa itu, sepatutnya kami berkeras. Kena selalu push minta jugak duit sewa. Tapi actually we did that. Cuma everytime we pushed him, selalu ada alasan tersendiri. Paling famous: "cheque belum clear lagi", "minggu depan masuk", (itu yang jadi dragged lama sangat tu). Itulah sebab perlu bertegas. Tidak boleh bagi muka sangat.

2) Sebenarnya bila sudah masuk bulan pertama tidak bayar sewa, sepatutnya kami hantar notis lewat bayar. Second month: second notice. Third month: termination notice. Tapi kami tidak buat. Sebab apa? Sebab fikir hendak bagi masa lagi untuk dia bayar. Lebih kepada tidak ingat sebenarnya. Dan mungkin kerana terlalu bersangka baik MELAYU ISLAM tidak buat benda macam ni. (baca: tinggal secara percuma)

3) Our very own rental contract was too simple. Copy and paste from internet. Banyak benda tak detail, akhirnya makan diri sendiri. Memang stamping, tapi akhirnya kami tidak dapat gunakan apa yang sepatutnya boleh digunakan. For example: no pets allowed. TAPI penyewa bela juga kucing. Bila sudah keluar rumah baru tahu bela kucing. Anda rasa? Hendak saman? Penyewa sudah keluar rumah pun. Makan hati sahajalah tengok rumah berbau.

4) Bila perkara ini sudah jadi terlalu serius, sudah bagi masa sebulan untuk keluar tapi masih berdegil. We seeks advices from oldies, families, friends or anyone with experience on the same matter, tapi hakikatnya, setiap kes adalah berbeza. Maybe si A buat macam ini, menjadi dengan penyewa dia. Bila si B buat, penyewa dia buat relax. Haha! So, we got so many options. In the end, tidak tahu hendak buat apa. (but seriously, everyone who had helped us through these mess with ideas and solutions are the best! Kinda remind us that there are still good peoples around us)

5) Face to face? We didn’t do that. Why? Here is why. He is 40 years old man. And I am the owner of the house, 27 years old woman. Hendak bergaduh dengan orang tua umur 40 pasal sewa? Memalukan dia satu hal. Dan saya takut saya sendiri tidak boleh kawal tangan, kaki, mulut dan hati. Hahaha~ suami boleh bercakap dengan dia, tapi takut akan jadi benda lain juga. Selalunya orang macam ini pandai, dia akan minta hanya akan bercakap dengan owner rumah. Wakil ke suami ke pakcik ke, semua tiada hak untuk bercakap. So, we let it pass.

Apa hendak buat bila sudah terjadi macam ini? Ini apa yang kami belajar dan conclude dari kes rumah sewa sendiri. Kami anggap ini pengalaman yang mematangkan cara pemikiran dan cara menyelesaikan masalah. Anggaplah juga cubaan dan dugaan.

Perkara pertama apabila sudah lambat bayar sewa, hantar terus notis. Tidak perlu tunggu atau melambat-lambatkan. Agak-agak sudah terlepas jauh sangat dariada tarikh yang dipersetujui, hantar notis. Cukup 2 notis, notis seterusnya notis pengosongan rumah (Letter of Demand). Yang ini boleh buat carian di internet. Lagi best suruh lawyer hantarkan. Caj sekitar RM100-300. Bergantung pada kawasan juga.

Kemudian, terus cari lawyer dan dapatkan nasihat terlebih dahulu. Selalu khidmat nasihat free je kan? Tanya dulu, berdasarkan kes dan situasi saya, apa langkah seterusnya yang saya kena ambil. Sebenarnya lawyer is the right person to ask regarding on cases macam ni. Lagi senang dan kurang serabut (tapi standby $$) :P and selalunya, memang kena hire lawyer untuk proceed. Bila orang awam hendak buat sendiri, mahkamah macam pelik, sebab selalu lawyer yang buat. Lagi satu, selalu dengar kalau sudah jadi kes melibatkan lawyer, kita boleh suruh oenyewa yang bayar legal fee. Malangnya tanggapan itu salah. Katakan untuk kes tuntutan RM3-4K, hakim akan suruh penyewa bayar dalam RM100 sahaja. Haha. Kalau legal fees dekat 3K, RM 2.9K bayar sendiri okay. Takde istilah fully sponsored by tenant even dia yang buat salah yang menyebabkan kau kena hire lawyer.

Untuk kes saya, lawyer ada bagi 2 pilihan. Writs of distress atau Vacant possession. Writs of distress ini menurut fahaman saya, mahkamah akan sita barang-barang dalam rumah untuk dijual untuk bayar sewa. Tapi penyewa masih dalam rumah lagi. Belum halau keluar lagi. Vacant possession ini untuk pengosongan rumah. Yang ini baru betul boleh halau penyewat yang degil. Tapi ini memang akan ambil masa sikit hendak dapat court order. Tapi kalau dapat yang ini puas hati sikit. Kau memang boleh pergi serang rumah itu sebab sudah dapat kebenaran untuk menyerang. Haha. Agak-agak degil tidak mahu keluar juga, hubungi balik mahkamah ke polis ke. Tengok apa diorang cakap (yang ini kalau salah, let me know ok, tapi ini yang saya pahamlah).

Sebenarnya mengunci rumah/tukar mangga adalah salah. Jadi lepas ini jangan kunci pagar/tukar mangga. Sebab pertama, penyewa ini kalau datang jahat dia, dia boleh buat false claims yang mengatakan barang dia hilang masa kita pergi kunci rumah itu. Yes. Benda ini boleh jadi. Sebab jadi dengan kami. Tapi tidak mengapa, Allah ada. Dia tahu siapa betul siapa salah. Kedua, penyewa ini boleh claims, kesan daripada perbuatan kita kunci rumah ini, dia tidak boleh masuk rumah, tidak boleh pergi kerja, gaji kena potong. Jadi, dia boleh claim gaji dia yang kena potong. Bijak tidak bijak perundangan kita ini sebenarnya. Jadi, memang kena tahan panas tengok penyewa yang tidak tahu malu keluar masuk rumah.

Yang ini lupa hendak tanya lawyer itu boleh atau tidak. Tapi rasanya penyewa boleh claim consequences from action. Macam point no. 4. Secara logiknya, memang kalau sudah potong api air, confirm lari bertebaran. Tapi faham-fahamlah manusia ini banyak akalnya. Unless, kalau tengok TNB sudah tertunggak sampai 3K, boleh pergi TNB sound setepek kenapa tak potong-potong lagi. Haha!

Sebenarnya daripada pengalaman saya, report polis pun tidak jadi apa juga. Sebabnya ini kes sivil. Paling kurang pun polis akan bagi surat untuk bawa pergi mahkamah. Mahkamah akan proses surat itu untuk panggil hearing and polis itu akan jadi saksi kalau masuk court nanti. Walaupun laporan sudah dibuat pada polis, polis masih tiada hak menghalau penyewa. Bukan bidang kuasa polis. Polis kena tunggu court order baru boleh tolong pecah masuk rumah. Bukan nak cakap polis useless okay, cuma undang-undang kita terlalu rumit.

Seeloknya untuk ini buatlah proper. Biar habis duit sikit untuk buat kontrak, asalkan lengkap dan boleh digunakan tanpa memakan diri sendiri. Guna lawyer untuk buat contract. Ini pun pengajaran juga, lepas ini cari lawyer untuk buat kontrak. Cuma apabila terjadi kes sebegini, masih perlu mencari lawyer lain. Lawyer yang buat kontrak kita itu akan jadi saksi sahaja nanti.

Paling penting, sebenarnya walaupun kita pemilik rumah, kontrak sudah habis, kita masih tiada hak untuk masuk dalam rumah itu. Silap-silap kita pula dituduh penceroboh. Memang boleh tengok rumah itu dari jauh sahajalah. Part ini pun saya tidak faham jugak kenapa. Kena tunggu court order untuk masuk walaupun kontrak sudah berzaman habis. Undang-undang yang melemakkan pesalah bab kata laki saya. Hopefully ada alasan tersendiri kenapa undang-undang ini dicipta. Jadi, lepas dah hire lawyer, tunggu sahajalah hearing dan mahkamah keluarkan perintah. Baru boleh selesaikan. Mahu atau tidak memang kena buat legally. Better be safe than sorry. Part tunggakan tu, kalau kurang RM5K, buat tuntutan kecil. Kalau lebih, silalah hire lawyer lagi.

Untuk rumah saya, alhamdulillah dapat balik walaupun rumah dalam keadaan tongkang pecah. Tp janji dapat balik. Yang saya boleh cakap, Allah itu ada. buat jahat, aniaya orang, ingat boleh lari dengan aman? Ingat sikit ada anak bini

Deposit memang ambil, jangan risau. Sekurang-kurangnya boleh cover sikit mana-mana yang kena tampal. Tapi itulah, manusia kalau tidak kena atas batang hidung sendiri, memang sedap sahaja cakapnya.

Semoga urusan selepas ini dipermudahkan. Semoga masih ada rezeki untuk kami.


Perginya Tuanku Abdul Halim, Tumpahnya Air Mata Maharaja Akihito

Tidak ramai yang tahu, hubungan Almarhum Tuanku Abdul Halim dengan Maharaja Jepun Akihito amat akrab seperti aur dengan tebing. Hari ini, kami ingin berkongsikan satu coretan berkenaan hubungan dua kerabat di-Raja ini, yang ditulis oleh Encik Ali Imran, seorang wartawan dari agensi berita BERNAMA.

Pasti ramai yang tidak tahu, Almarhum mempunyai hubungan yang amat rapat dengan institusi Maharaja Jepun.

Sebenarnya, hubungan baginda dengan Maharaja Akihito telah terbina sejak 1970 sewaktu baginda memegang jawatan sebagai Timbalan Yang Di-Pertuan Agong. Pada waktu itu, Maharaja Akihito masih memegang jawatan Putera Mahkota atau 'Crown Prince.'

Persahabatan dua orang pemuda pada ketika itu terjalin dengan masing-masing memegang portfolio penting dalam negara. Hubungan yang terbina ketika itu tidak pernah putus. Keakraban hubungan mereka menjadi semakin rapat dengan beberapa siri pertemuan yang lain yang diaturkan selepas pertemuan pertama mereka.

Pada 1991, Maharaja Akihito kembali ke Malaysia dalam rangka lawatan rasmi, kali ini bersama Permaisuri Michiko. Dua sahabat ini sempat mengaturkan pertemuan untuk bertemu.

Begitu juga pada 2006, persahabatan yang dibina sejak puluhan tahun terus dieratkan bila baginda dan Maharaja Akahito dan Permaisuri Michiko sekali lagi bertemu sewaktu melawat Malaysia. Pada 2012, mereka bertemu lagi di London sewaktu masing-masing memenuhi undangan ke sambutan Jubli Intan Ratu Elizabeth.

Paling menarik, sebaik sahaja Almarhum Tuanku Abdul Halim menaiki takhta sebagai Yang Di-Pertuan Agong untuk kali kedua, Maharaja Akihito tanpa berlengah menghantar undangan Di-Raja kepada Alamarhum Tuanku. Seolah Maharaja sudah rindu bangat kepada sahabatnya ini!

Masakan seorang sahabat akan menolak jemputan sahabatnya; lalu pada Oktober 2012, baginda dan Permaisuri Agong Tuanku Hajah Haminah berkunjung ke Jepun. Di sana, baginda berdua diberikan sambutan penuh istiadat dan diraikan dengan majlis santapan diraja di Kamar Bambu (Take-no-Ma) di Istana Maharaja. Lawatan ini turut dianggap sebagai antara titik penting menandakan hubungan erat antara Malaysia dengan negara matahari terbit itu.

Tambah manis, kedua-dua pemimpin ini direkodkan oleh akhbar ‘The Guardian’ dalam senarai 10 pemerintah monarki paling lama bertakhta di dunia pada 2015.

Dengan hubungan amat rapat dengan Jepun maka tidak hairanlah Almarhum menyokong kuat ‘Dasar Pandang Ke Timur’. Dalam satu titah, baginda menekankan kepentingan golongan belia Malaysia dan Jepun saling berkenalan dan berkawan agar hubungan baik antara kedua negara dapat terus dikekalkan di masa hadapan.

Baginda turut mengingatkan semua rakyat Malaysia yang bermastautin di Jepun supaya sentiasa menjaga nama baik dan imej Malaysia dalam apa jua perkara yang dilakukan sepanjang berada di negara itu dan sentiasa menghormati adat resam dan cara hidup masyarakat tempatan.

Maharaja Akihito menggemparkan dunia bila mengumumkan persaraannya sebagai Maharaja berkuatkuasa tahun hadapan.

Almarhum Tuanku Abdul Halim pula, antara perkara pertama yang dilakukan baginda sekembalinya baginda ke Kedah selepas menyelesaikan tugas sebagai Yang Di-Pertuan Agong buat kali kedua ialah memasyhurkan Tan Sri Tunku Sallehuddin Ibni Almarhum Sultan Badlishah sebagai Raja Muda Kedah.

Pada aku, tindakan kedua-dua pemimpin ini menggambarkan kematangan mereka dalam memimpin. Mereka tahu, sampai masanya mereka perlu mengundurkan diri.

Aku yakin, pasti tumpah air mata Maharaja Jepun sebaik mendengar berita pemergian sahabatnya ini.

Nota - Selain berkhidmat dengan BERNAMA, Encik Ali Imran juga menggelarkan dirinya sebagai Wartawan Awam. Pernah berkolaborasi dengan dua lagi wartawan lain menulis koleksi pengalaman mereka dalam sebuah buku berjudul 'No PC, No Jolok.'


Pasport paling eksklusif dalam dunia - hanya ada 500 orang pemegang sahaja

Sudah pasti ramai orang teringin untuk menjadi rakyat Jerman kerana mampu berjalan ke 176 buah negara tanpa visa hanya dengan menggunakan pasport negara itu.

Tapi, walaupun pasport Jerman merupakan pasport paling berkuasa, ada satu pasport ini dikatakan lebih unik kerana ia amat eksklusif dan hanya dikeluarkan kepada 500 pemegang sahaja.

Pasport yang dimaksudkan adalah keluaran Sovereign Military Order of Malta.

Mesti anda tertanya-tanya, ini negara baru pulakah? Tak pernah dengar pun.

Bagi anda yang tidak tahu, Order of Malta ini merupakan sebuah institusi ketenteraan Katolik Rom yang berpegang pada moto "Mempertahankan kepercayaan Katolik dan membantu mereka yang memerlukan." Orde ini berada di bawah sistem pemerintahan monarki yang dipimpin oleh Putera Raja dan Grand Master.

Institusi ini aktif di lebih 120 buah negara di mana ia menyalurkan bantuan kemanusiaan melalui bantuan perubatan, sosial dan lain-lain.

Walaupun ia bukanlah sebuah negara, tetapi ia merupakan sebuah institusi berdaulat yang mempunyai hubungan diplomatik dengan 106 buah negara, mendapat status pemerhatian tetap oleh Pertubuhan Bangsa-bangsa Bersatu, memeterai perjanjian, mengeluarkan pasport, duit syiling dan setemnya sendiri.

Pasport yang dikeluarkan oleh institusi ini terhad kepada 500 pemegang sahaja dalam dunia, menjadikannya pasport paling eksklusif untuk dimiliki. Pasport diplomatik ini hanya diberikan kepada ahli Majlis (kerajaan), ketua-ketua dan ahli Misi Diplomatik dan beberapa tokoh kanan yang terlibat dalam misi khas.

Pasport ini lebih eksklusif kerana ia hanya sah sepanjang tempoh tugasan dan misi yang diperintahkan oleh institusi dengan tempoh maksima selama 4 tahun. Kesemua 106 negara yang mempunyai hubungan diplomatik dengan Sovereign Military Order of Malta menerima pasport ini sebagai bentuk pengenalan diri yang sah.

Buat masa sekarang, orde ini merangkumi 13,500 orang kesatria, dame dan paderi-paderi tentera. Itu belum termasuk 80,000 sukarelawan tetap dan juga 25,000 pekerja.

Jadi, walaupun anda berada dalam sistem tersebut, belum tentu lagi dapat merasa pegang pasport ini. Memang rare dan eksklusif!